Dah Mengandung Ke?

Selalu je konfius kalo kucing da mengandung ke tak.

Macam Cici dulu, kita ingat da bunting, rupanya sampai sekarang tak menjadi pun dia. Ntah nape tak tau. Chiko je dulu yang betul-betul nampak perot dia boyot. Mulan lak sekarang tengah on heat. Asyik keluar bersenyawa dengan jantan kat luar nun sampai naik geram kita dibuatnya. Si Tinny lak tuan dia gitau, macam da mengandung. Hurm. Nak tau jugak betul da jadi ke tak hasil persenyawaan diorang tu. Kuikuikui.

Kat sini ada beberapa tanda kucing mengandung yang saya amek dari page
Dunia Kucing
. Best gak info ni untuk para pemelihara kucing kat luar nun~ Hehehe... Meh tengok meh~

Tanda-tanda kucing mengandung:

1. Kucing anda terlebih mesra

Sikap kucing memang manja. Namun, kucing bunting mahukan perhatian yang lebih dari biasa. Kucing bunting akan minta diurut, didukung, digosok badan dan tengkuknya, dimain hidungnya dan sebagainya. Kucing juga akan lebih kerap menggesel-gesel badannya ke arah anda.

2. Kucing lebih banyak berada di rumah

Kucing bunting tidak suka berlegar-legar di luar rumah. Kebanyakan masa dihabiskan dengan tidur atau berehat di dalam rumah. Kucing juga tidak berminat lagi untuk 'mencari' kucing jantan.

3. Putingnya bertukar warna dan bengkak

Puting kucing bunting akan berubah warna dari merah jambu ke warna kemerahan. Putingnya juga akan sedikit membengkak dan lebih besar dari biasa.

4. Berat badan kucing bertambah

Kucing anda nampak gemuk dari biasa. Ini adalah kerana kucing bunting bertambah berat badan dari hari ke hari. Perutnya mungkin makin membonyot dalam satu malam!

5. Kucing sentiasa lapar

Kucing bunting akan sentiasa berselera untuk makan. Kucing akan meminta makanan dengan lebih kerap. Anda perlu menambah makanan kucing lebih dari biasa bagi menampung peningkatan selera makan kucing bunting anda dan memastikannya cukup vitamin. Selera makannya akan berkurangan seiring pertambahan tempoh mengandung.

Tapi perlu diingatkan bukan semua tanda-tanda ini mengesahkan kucing anda bunting kerana adakalanya kucing anda tidak mengandung walaupun mempunyai beberapa tanda kucing bunting. Kucing mengambil masa sehingga 3 minggu untuk menampakkan tanda yang jelas bahawa ia sedang mengandung.

Kucing bunting berapa lama? Berapa bulan? Berapa minggu?

Purata tempoh bunting kucing adalah adalah selama 9 minggu atau sekitar 63-65 hari.


Dan Akhirnya Along Sayang Juga...

Alhamdulillah.

Akhirnya, along kesayangan juga telah selamat mendirikan masjid pada 23 Disember 2012. Semalam je.

Macam mimpi. Plan dari awal dulu nak ke Pahang dengan salah seorang Irdinians, akhirnya terlaksana juga dan bertambah passengers dalam Sakura Ungu. Ya, rasanya itu tempat paling jauh pernah Sakura Ungu pergi setakat ni, Kampung Cherok Paloh, Pekan, Pahang (rasanya kampung ni kat sempadan Kuantan dan Pekan).

Kampung yang aman, damai, tenang dan cantik. Suka Pantai Sepat yang mendamaikan. Seronoknya dan beruntungnya along sayang ada kampung yang dekat dengan pantai. Dan, bertambah-tambah lagi gembira bila ada gerombolan lembu yang nak mengajar kita erti sabar menunggu diorang melintas jalan. Hikhik. Bebiri kat sini pun bulusss diorang da kaler ceklat da, sebab selalu main lumpur kot. Comel~ Haha~

Eh! Ni cakap pasal lembu n bebiri ke cakap pasal walimah along ni? =.="

Ok ok.

Alhamdulillah. Tahniah buat along dan suami yang da melengkapkan separuh agama. Terharu dan tersentuh hati bila menyaksikan saat-saat kalian menyarung cincin di jari. Mungkin inilah hikmah yang Allah berikan kepada mereka yang menjaga diri dengan sebaik-baiknya dalam batas pergaulan seharian. Melihat along takut-takut menghulurkan jari manis untuk disarung cincin oleh akhi Firdaus, hingga dua tiga kali menarik balik huluran jari, membuat seisi masjid tergelak bahagia. Dan nampak dengan jelas sekali bagaimana ketarnya tangan suami along apabila along pula hendak menyarung cincin di jarinya, buat kami semua tersenyum manis.

Manis.

Ya, kerana manisnya cinta selepas nikah itu turut terpindah rasanya ke dalam hati kami. Subhanallah~

Along sayang,

Selama kita menjadi along dan angah, terima kasih untuk segalanya yang angah terima dari along. Dari segala kata-kata nasihat, pandangan hidup, ingatan peribadi dan tidak terkira lagi mutiara bernilai yang along hulurkan, alhamdulillah. Terima kasih kerana along banyak meluangkan masa mendengar rintihan hati dan turut bersama-sama merungkaikan segala kekusutan yang pernah angah alami. Dari itu, mohon ampun dan maaf atas serba sedikit kesusahan angah yang terpindah ke pundak along. Moga nanti Allah balas kebaikan along dengan segala kebaikan di dunia serta akhirat. Insya'Allah.

Along sayang dan suami,

Tiada kata yang mampu angah titipkan buat along dan suami untuk menjalani kehidupan baru setelah bergelar suami isteri. Kerna kalian adalah antara sahabat-sahabat terhebat yang pernah angah kenal. Yang insya'Allah hari-hari yang berlalu dalam kehidupan kalian, tidak pernah kalian tinggalkan Allah di belakang. Dengan itu, doa angah, moga dalam hidup kalian yang akan datang, Allah akan terus berada di hadapan dan membimbing kalian menuju ke syurgaNya. Insya'Allah.

Di akhirnya, terima kasih untuk semuanya semasa kami berada di kampung along. Moga Allah limpahi keberkatan ke atas keluarga along dan semuanya atas penghargaan yang diberi. Ameen.

Semoga mutiara bernilai yang tersimpan rapi akan terus berkilau setelah ada teman baru di sisi.


Facebook Bakal Upgrade Lagi Dengan Antara Muka Baru

Tu dia tajuk.

Macam blog teknologi la pulak rasanya. Hehe.

Sebenarnya nak kongsikan interface baru Facebook yang sedang diupgrade sikit-sikit secara berperingkat. Berperingkat sebab bila saya update status pasal Facebook da bertukar, yang lain duk tanya, bertukar macam mana?

Err...bila tengok dari Facebook housemate, "owhhhhh, aku je ke yang bertukar?" Mungkin sebab saya antara pengguna awal Facebook, atau Mark pilih yang konon-konon aktif kat Facebook dulu (yeke?).

Bertukar macam mana tu? Meh tengok dua gambar ni.

Mohon klik untuk bagi jelas.

Kalau tengok kat bahagian Timeline (gambar kiri):

Nama Facebook user da naik kat Facebook Cover.

Sedikit info kita terletak sebelah Facebook Default Picture dan betul-betul bawah Facebook Cover.

Aha, yang ni yang paling saya suka. Tabs untuk Timeline, About, Friends, Photos, dan lain-lain da jadi lebih kemas dan menarik.

Activity Log masih ada, dan kat bawah tu ade tunjuk berapa Followers Facebook user tu. Da tak guna perkataan Subscribers da.

Segala Facebook update dari status, link, gambar terletak dalam column sebelah kiri. Tak lagi 2 column macam sebelum ni.

Column sebelah kanan pulak penuh dengan Recent Activity, Friends, Photos, Likes, Maps, Events dan lain-lain.

Dan bila kita klik kat tab atas tu, contohnya tab About (gambar kanan), rupanya akan jadi macam tu lerr. Lebih luas ruang yang diambil.

Nampak lebih kemas dan tak serabut kan?

Mohon jeles.

Tunggu la korang punya bertukar pulak!


For this Poem... Thank You...

When things go wrong, as they sometimes will,

When the road you're trudging seems all uphill,

When the funds are low and the debts are high,

And you want to smile, but you have to sigh,

When care is pressing you down a bit,

Rest, if you must, but don't you quit.

Life is queer with its twists and turns,

As every one of us sometimes learns,

And many a failure turns about,

When he might have won had he stuck it out;

Don't give up though the pace seems slow--

You may succeed with another blow.

Often the goal is nearer than,

It seems to a faint and faltering man,

Often the struggler has given up,

When he might have captured the victor's cup,

And he learned too late when the night slipped down,

How close he was to the golden crown.

Success is failure turned inside out--

The silver tint of the clouds of doubt,

And you never can tell how close you are,

It may be near when it seems so far,

So stick to the fight when you're hardest hit--

It's when things seem worst that you must not quit.

- Anonymous -

Thanks, Dr...


Jangan Dikejar Bayang-bayang...

“Jangan dikejar bayang – bayang, kerana bayang – bayang boleh hilang dalam malam. Jangan dipuji pelangi di awan, kerana serinya akan hilang tanpa sebarang pamitan. Dan jangan dikejar cinta yang telah dibuang, kerana ianya tak akan pulang seperti yang kita mahukan..” - Kathy Tuah.

Mula-mula nampak dia post kat satu group e-novel kat Facebook.

Nice sangat ayat kat atas ni. Ayat yang ada dalam cerpen terbarunya di blog. Terus tergerak hati nak baca cerpen yang dimaksudkan.

Apa yang boleh saya katakan, penuh dengan kejutan, ada banyak benda tersirat, ada macam-macam mesej yang dia nak sampaikan...pendek kata, sesuatuuu sangat!

Nak try masuk dalam plot cerita? Jom baca kat
S
ANA
.


Jom Join Contest : Fotografi - Ceriakan Hidupmu!

Err...

Tetiba je nak join contest ni... :p

Banner contest untuk di'Klik'.

Masa mula-mula baca kat blog
Cikgu Areef
 hari tu da mula terdetik kat hati nak join. Tapi masa tu belum ada masa lagi nak godek-godek gambar. Hari ni, godek blog
Kakakecik
, nampak dia pun join jugak, so terus teringat pasal contest ni.

Terus godek-godek gambar.

Terus jumpa satu gambar tu.

Terus tertarik hati nak edit sikit buh watermark.

Terus upload dalam entri ni.

Wajah-wajah ceria setelah berjaya menawan kaki Gunung Jerai. Dalam penat-penat, masih mampu tersenyum lebar. Rasa tak manisnya?

Gambar oleh:
Adik Nadzli Azlan
 yang rambut afro tu

Best tak gambar kami?

Jangan jeles nooo tengok keceriaan kami~~~

Untuk tau lebih lanjut macam mana nak join, boleh klik
SINI
. ^_^


Kamu Rasa, Kamu Ingin, Tapi...

cherry flower by
~julkusiowa
 on deviantART

Manusia memang punya macam-macam perasaan.

Perasaan yang melahirkan macam-macam keinginan. Kadang-kadang keinginan dicapai dengan usaha, kadang-kadang juga keinginan dibiarkan berlalu sepi.

Yang mampu mencapai kerana dia punya keyakinan, yang tidak mampu mencapai juga kerana dia punya keyakinan. Cuma yakinnya dalam konteks berbeza.

Yang berjaya itu yakin sepenuh hati bahawa impian boleh direalisasikan jika bersungguh. Yang tidak mampu itu pula yakin bahawa keinginan itu memang tidak akan berjaya digapai walau berusaha sekuat mana pun.

Tapi benarkah?

Atau kata-kata itu hanya filosofi ilusi.

Hakikatnya semua terletak pada diri. Jika mahu sampai ke seberang sungai, harus ditongkah arusnya, bukan hanya berdiri di gigi air melihat pada sungai yang mengalir.

Angkat kaki, cecahlah dasar sungai, teruskan menongkah arus sambil yakin bahawa janji Allah itu pasti benar.

P/S:
 Kalau tak pandai berenang, pergi belajar berenang.


Kepada Enti Yang Ana Sayang...

Kepada enti yang ana sayang,

Tahniah atas baitul muslim yang telah dibina. Seronok ana tengok senyuman enti pada hari bahagia enti. Rasa gembira, rasa terharu, rasa sebak, dan segala rasa bercampur-campur dalam jiwa melihat enti telah pun selamat menjadi seorang isteri. Bahagia yang enti rasa turut berpindah ke dalam hati ana bila melihat enti sudah punya tangan untuk dipeluk dan sepasang kaki lain yang mengiringi dalam kehidupan akan datang... :')

Enti yang ana sayang,

Tak menipu kalau ana bagitau, tak dapat ana menahan air mata yang mengalir bila abang ipar enti amek turn untuk menepung tawar. Melihat dia menyampaikan pesan pada suami enti, untuk menjaga enti sebaik-baiknya, dan memeluk suami enti lepas tu, buat ana rasa terlalu sebak. Abang ipar enti yang menjaga enti sekeluarga setelah pemergian ayah, tentunya sangat besar rasa berat untuk dia melepaskan enti kepada seorang lelaki yang baru dalam keluarga. Ana nampak enti juga menitiskan air mata setelah dia menepuk bahu enti sebagai tanda sokongan kepada enti untuk melaksanakan tanggungjawab dalam dunia baru enti. Subhanallah.

Enti yang ana kasihi,

Sungguh ana bersyukur mengenali enti dan keluarga enti. Sungguh ana rasa dihargai apabila mereka mengenali ana dan menyambut baik kedatangan ana sebaik nampak kelibat ana di majlis enti. Biarpun hanya beberapa kali ana datang berkunjung berkongsi bantal dan melihat bumbung yang sama bersama mereka, alhamdulillah sepertinya enti banyak bercerita yang baik-baik tentang ana kepada mereka. Semoga ahli keluarga ana juga akan menghargai enti sebagaimana mereka menghargai ana. Insya'Allah.

Enti ni,

Terima kasih atas segalanya. Terima kasih atas rasa sayang, kasih dan cinta enti kepada ana selama ana bergelar sahabat kepada enti. Enti yang selalu ada bila ana rasa perlu. Enti yang ada di situ bila ana mahu meluahkan rasa dalam hati. Yang sentiasa sedia menerima kunjungan ana dari jauh dalam kesibukan hari enti sebagai seorang yang berkerjaya. Tidak terhitung kemaafan atas 1001 kesusahan yang ana timbulkan.

Enti yang ana cintai,

Akhir kata dari ana, terima kasih atas doa yang enti titipkan buat semua sahabat terutamanya Irdinians pada detik-detik perpisahan semalam. Doa dari ana juga buat enti, semoga dipermudahkan urusan enti selepas ini, diberkati masjid yang dibina, dilimpahi rahmat dan kesejahteraan olehNya hingga ke syurga.

Insya'Allah.


Memang Susah, Tapi Kalau Tak Cuba, Tak Tahu!

Saya setuju.

Bak kata
Haris Khairuddin
, memang susah nak tinggalkan maksiat kalau da terbiasa buat apatah lagi kalau yang baru-baru nak ketagih bermaksiat.

Tapi sebenarnya semua benda tu dengan izin Allah insya'Allah boleh kita handle.

Satu benda je yang paling penting bila nak jauhkan diri dari maksiat ni. Kena cari apa punca kita buat maksiat tu. Kenapa kita boleh 'terbuat' maksiat tu? Bahkan bagi yang tahu maksiat tu maksiat (maksudnya dah tahu, buat maksiat tu Allah marah, beb! Bila Allah marah, dapat apa?), kenapa terus jugak buat maksiat yang dimaksudkan? Apa sebabnya sampai kita 'ketagih' nak buat maksiat lagi pada masa akan datang?

Bila da tau punca, jauhkan punca tu dulu. Memang susah. Tapi kena berusaha kalau betul-betul nak Allah redha kita hidup kat dunia (kan ke memang tujuan hidup kita adalah untuk dapat redha Allah kat dunia?). Awal-awal memang rasa macam keberatan dan cuba nak cipta macam-macam alasan, tapi try la tahan diri tu. Tau tak, orang yang paling baik adalah yang paling mampu menahan dirinya dari nafsu yang membuak-buak?

Paksa la diri jauhi punca maksiat untuk menjauhi maksiat.

Tak kisah la maksiat apa pun yang korang buat.

Dan jangan buat hangat-hangat tahi ayam lak, usaha untuk kekal berterusan.

Tak cuba, tak usaha, tak tahu kan?

P/S:
 Maksiat itu adalah segala perbuatan yang melanggar suruhan Allah s.w.t.


Nikmat Allah Semua Indah

Benarkah?

Berfikir lagi. Mencari-cari lagi di mana lompang. Menerobos segenap ruang masa yang pernah dilalui. Menghitung-hitung kalau-kalau ada yang menyakitkan.

Nikmat hidup, nikmat rasa, nikmat melihat, nikmat mendengar, nikmat berjalan, nikmat berfikir, nikmat ilmu, nikmat kebijaksanaan, nikmat kerjaya, nikmat harta.

Mengorek-ngorek lagi.

Nikmat kawan, nikmat sahabat, nikmat cinta, nikmat keluarga, nikmat anak-anak, nikmat masa, nikmat lapang, nikmat usia, nikmat sihat.

Mustahil tidak ada yang tidak indah.

Mustahil!

Mungkin...

Nikmat yang ditarik balik.

Ya, nikmat itu yang tidak indah.

"Maka nikmat Tuhan kamu yang manakah yang kamu dustakan?" [ar-Rahman]

P/S:
 Jadilah kita hamba yang bersyukur, sebelum Dia menarik nikmat terbesar dalam hidup seorang Muslim, nikmat iman dan Islam.


Pembeli Makanan dan Kakak Cashier

Situasi:
 Sedang membayar harga makanan.

Tempat:
 Arked Kolej 9, UTM JB.

Masa:
 Lunch hour.

Kakak cashier:
 Awak amek master keee...?

Pembeli makanan:
 (Mengangkat muka sedikit terkejut) Aha... (senyum) Ingat eh?

Kakak cashier:
 Ingaaat... Da sem ke berapa ni?

Pembeli makanan:
 Sem last dah ni, insya'Allah...

Kakak cashier:
 Ooo... Sem ni da tak ramai da yang pakai tudung labuh.

Pembeli makanan:
 (Terkedu sebentar) Owh... Ye ke?

Kakak cashier:
 Aha, zaman-zaman awak dulu yang ramai pakai tudung labuh macam ni... (sambil menunjuk ke arah tudung si pembeli makanan)

Pembeli makanan:
 Haa.. Tu la... (senyum dan minta diri kerana speechless)


Rabu Bergambar: Penghadang Semasa Solat

Sumber: Kolum Imam Makmum oleh Dr. Mohd Sukki Othman dalam Majalah Fardu Ain edisi 17


Rabu Dengan Sedikit Kata-kata: Rindu

Original Picture: Blossom Fire by
*sabinefischer
 on deviantART

Original Quote: Tia Setiawati Priatna by
matahary
 on tumblr


Sunyi. Sepi. Sendiri.

Rasa sunyi. Rasa sepi. Rasa sendiri.

Bila kawan da pergi, kawan yang kita rasa senang dengannya, yang tak sama dengan kawan-kawan lain. Walau ada kawan-kawan lain di sekeliling, tetap tak rasa terisi dengan kehadiran mereka.

Bukan tak pernah ditinggalkan sendiri, malah pengalaman-pengalaman lalu banyak berlaku secara bersendirian. Mungkin kerana sejak kawan itu hadir, baru rasa ada yang satu kepala, rasa ada yang boleh masuk serasi dengan kita.

Hingga dia pergi, lalu rasa sunyi datang menyapa.

Rasa pelik bila rasa sepi itu hadir. Tertanya-tanya kenapa rasa kehilangan dan rasa tak ada sesiapa. Tercari-cari tempat untuk meluah rasa. Tiada. Tercari-cari punca. Hingga bila mengagak-agak sebabnya, hati rasa sakit dan kepala rasa berdenyut.

Tiba-tiba dalam keharuan ditegur pula satu suara lain.

"Kau rasa sepi sebab manusia? Dan kau cari selain Tuhan untuk meluahkan rasa? Kenapa kau ni? Kau lebih bergantung harap pada benda lain!!!"

Tersentak dan menangis.

Muhasabah diri.

Allah selalu ada.

Aku hanya ada DIA.

Astaghfirullahal'azim.


Tak Sama Rupanya...

Alhamdulillah.

Da kembali dari sana. Ade banyak benda baru yang saya dapat tahu. Ye la, sebelum ni duk Sarawak kan budaya tak berapa nak sama walaupun ada yang iras-iras macam nak sama.

Kalau kat sana, kenduri jarang-jarang orang buat dua kali (belah perempuan dan belah lelaki). Walaupun Sarawak tu besar, kenduri tetap sekali aje kat belah perempuan. So, bila
Kiera'Sakura
 buat sekali je belah perempuan hari tu, tak rasa hairan sangat kalau saya masih baru-baru lagi datang ke Semenanjung. Tapi sebab da hampir 6 tahun saya duk sini, jadi heran la jugak sebab kat sini la saya baru kenal budaya walimah tu diraikan kat kedua-dua belah rumah perempuan dan lelaki.

Kalau kat Sarawak, disebabkan budaya dia walimah hanya diraikan kat rumah sebelah pengantin perempuan, maka suami akan duduk rumah isteri. Kan takde majlis umah lelaki? Hewhewhew. So bila semalam kat Kedah keluarga pengantin perempuan balik,
Wany
 cakap, "ehhh mana ada, isteri kena stay umah suami~" Erk! Saya jadi pelik. Ooo~ Tak sama ek~?? Hehehe.

Tu la, orang cakap, jauh berjalan, luas pemandangan. Tengok budaya dan cara hidup orang.

Kan da belajar banyak benda baru!

Alhamdulillah.

Moga musafir kali ini ada manfaatnya.

P/S:
 Terima kasih kepada semua-semua kesayangan saya yang hantar saya balik malam tadi~ Rinduuuuu sudah! :')


10.38 Malam...

Tiada kata seindah bahasa yang dapat kunukilkan di sini.

Khas buatmu yang lahir pada hari ini,

Selamat menyambut hari kelahiran ke 29 tahun.

Umur kita sama-sama semakin meningkat hari ke hari, usia kita sama-sama semakin berkurang untuk meniti hidup di dunia yang sementara ini. Semoga dengan semakin singkatnya masa kita di dunia, semakin dekat juga kita kepada Pemilik jiwa-jiwa kita yang bila-bila masa akan memintanya semula daripada kita.

Ingat-ingat pesan ini selalu...!

Akhirnya, terima kasih sekali lagi untuk segalanya dalam tempoh dua tahun perkenalan kita. Jauh dari dasar hati ini, beribu kemaafan aku pohonkan darimu atas segala yang tidak menyenangkan hatimu. Moga-moga Allah redha akan segalanya dan dipermudahkan semuanya buat dirimu dan diriku. Insya'Allah.

Ameen ya Rabb.


Air Kencing Kucing Berbahaya?

Rajinnya lah saya nak translate
artikel Amanda Flanigan
 ni.

Padahal ada banyak kerja lain menanti. =.="

Rasa nak berkongsi ilmu pengetahuan tentang kucing ni kat semua pencinta kucing.

Erm, dari dulu lagi sebenarnya, boleh syak bahawa air kencing kucing ni berbahaya. Berbahaya macam mana tu? Meh kita baca apa yang bahayanya kayy?

Kucing adalah haiwan yang comel, penyayang dan ada macam-macam personaliti. Dalam masa yang singkat, daripada menjadi haiwan kesayangan, kucing kemudiannya menjadi sebahagian daripada keluarga pemiliknya. Malangnya, memelihara kucing bermakna berurusan dengan air kencing. Air kencing kucing bukan sahaja tidak menyenangkan; ia juga boleh mewujudkan bahaya kesihatan dengan kedua-dua kesan jangka pendek dan jangka panjang.

Mengapa air kencing kucing tidak elok?

Air kencing kucing mengandungi jumlah ammonia pekat yang menjadi lebih kuat seiring dengan masa. Ammonia adalah sebatian yang diperbuat daripada nitrogen dan hidrogen yang mempunyai bau tajam atau kita panggil "tengik" dan susah untuk dibuang. Biasanya, air kencing kucing tidak berbahaya dalam dos yang kecil. Namun, kuantiti besar air kencing boleh menyebabkan masalah kesihatan bagi mereka yang mengendalikannya. Oleh itu, ammonia dalam air kencing kucing sebenarnya yang menjadikan urin kucing berbahaya.

Kesan Jangka Pendek

Kesan-kesan jangka pendek yang berkaitan dengan air kencing kucing dan ammonia merangkumi dari sakit kepala dan loya sehingga ke pening dan mata berair. Gejala-gejala ini biasanya dihadapi oleh mereka yang menghidap asma atau masalah pernafasan yang lain. Walau bagaimanapun, sesiapa yang menyedut bau air kencing kucing adalah terdedah kepada tanda-tanda ini. Gejala boleh dilihat dalam beberapa minit selepas menyedut bau air kencing kucing. Cara terbaik untuk memulihkan kesan-kesan jangka pendek adalah beredar daripada kawasan air kencing kucing dan menghirup udara segar.

Kesan Jangka Panjang

Kesan-kesan jangka panjang air kencing kucing bukanlah kejadian yang biasa berlaku. Mereka yang sememangnya mempunyai masalah pernafasan dan sentiasa dikelilingi oleh air kencing kucing adalah yang paling mudah terdedah kepada kesan jangka panjang. Biasanya mereka yang bekerja di shelter yang kurang bersih dan pengumpul kucing boleh mengalami kesan jangka panjang. Antaranya adalah muntah-muntah, pening, jangkitan saluran pernafasan, bronkitis, pneumonia, dan sesak nafas. Pendedahan jangka panjang juga boleh merosakkan hati, buah pinggang, paru-paru dan mata.

Pembersihan air kencing kucing

Apabila membersihkan air kencing kucing, jangan sesekali menggunakan peluntur. Mencampurkan peluntur dengan ammonia atau barangan yang mengandungi ammonia akan mewujudkan wasap toksik. Sebaliknya, gunakan pembersih semulajadi dan deodorizer yang akan meneutralkan protein dalam air kencing kucing. Jika air kencing kucing masih baru, letakkan beberapa helai paper towel di atas air kencing dan serap seberapa banyak air kencing yang mungkin. Kemudian, bilas kawasan tersebut dengan air sejuk dan serap cecair yang berlebihan dengan paper towel. Tuang cuka putih di kawasan tersebut. Biarkan cuka mengering sendiri di atas kawasan air kencing kucing. Ulangi proses sehingga bau hilang. Selepas kawasan kering, taburkan baking soda dan biarkan selama beberapa jam. Selepas masa yang diperuntukkan, vakum baking soda. Baking soda ini membantu mengeluarkan apa-apa bau yang berpanjangan.

So, lepas ni...semua peminat kucing, pastikan kamu-kamu menguruskan air kencing kucing dengan sebaiknya, ok? ;)

Gambar: Google kecuali Tinny dan anak-anak.


Apesal La Weiii...

Apesal laaaa blog ni tak update-update, ntah!

Entri last update pun tahun lepas. Dah masuk tahun baru ni la baru nak menulis balik. Lama tak? Lama tak??? Keh keh keh. #HAMBAR

Ntah ler, kekadang nak jugak update macam diari. Cecite ape yang dibuat sepanjang hari ni kat suma yang datang baca (kalo ada la). Bila ade je rasa nak update tu, rasa macam tak best lak, kang ada yang bising cakap itu ini kalo kita update cite hidup seharian. Ntah..tak tau nak taip ape jadinya haaa.

Ekceli kan, boleh aje nak update pon pasal kehidupan seharian kita kat sini, asalkan ada benda yang orang lain dapat manfaat dari tu. Kan kan kan? Sape cakap tak boleh tu memang la kena luku kepala dia.

Alahai, ikut suka la nak update apa pon kan, sebab setiap orang ada citarasa tersendiri, lepas tu yang membacanya pun ada citarasa sendiri. Kalo da orang yang datang baca tu suka yang cenggini cenggituh, ikut dia la kan nak baca yang macam mana. Kalo tak suka, tak yah baca. Jangan nak duk tetap-tetapkan lah kat orang lain. Haigoo.

Ntah ape yang saya bebel kat sini pun saya tak tau.

Yang saya tau, sok pepagi saya nak jalan jauh, sok petang lak saya da berada di oversea. Kikiki. Bye!

P/S:
 Oh ye, nak share pasal tempat keje baru, tapi nantilah!


Durian Kuning vs Durian Oren Borneo

Tetiba rasa nak buat entri ni.

Tak ramai yang tahu pasal durian dari Borneo ni. Sebab kat Semenanjung tak ada durian macam ni. Durian kuning atau durian oren, kedua-duanya bukan durian tembaga, tapi durian hutan; yang sekarang da banyak 'didusunkan' termasuk la kat dusun arwah nek (nek = atok).

Durian kuning.

Dalam bahasa Melanau Bintulu, kitorang panggil "ong bukeq" (ong = buah). Durian ni kulitnya macam durian biasa, tapi warna kulitnya kuning. Isinya kering, tak basah atau lembik. Bila belum dibuka, baunya hampir tiada langsung. Bila da buka dan masuk dalam mulut, rasanya lemak-lemak manis.

Durian oren.

Kadang-kadang kalernye tak berapa nak oren macam dalam gambar kat atas ni. Kalau di Sabah, ada yang kalernye sampai kemerahan. Dalam bahasa Melanau Bintulu, kitorang panggil "ong tebelak". Yang ni susah sikit nak cari. Kat pasar tadi pun ada sorang je penggerai yang jual. Kecik-kecik aje saiz dia. Kulitnya hijau, durinya lebih panjang dan runcing. Durian ni macam durian biasa, baunya agak kuat sebelum dibuka, bila dibuka lagi la semerbak. Durian ni isinya lembut dan sedang-sedang antara kering dan lembik. Rasanya fuhhhh lebih lemak manis dari durian kuning!

Sekarang ni tengah musim. AirAsia pun tengah buat 10,000 Free Seats untuk penerbangan dari Semenanjung Malaysia ke Borneo. Kalau tak habis lagi tiket, meh ler jemputtt datang merasa durian ni.

Nak bawak naik belon ke Semenanjung, takut tak lepas scan masuk kargo je! T_T


Gatalnya Hidung!

Ya Allah, gatalnya hidung!

Berair. Lap je, keluar balik. Mata gatal. Muka gatal. Leher gatal. Sana-sini gatal. Kejap-kejap bersin.

Bila da jadi cam ni, tanya diri sendiri, "aku ni ada resdung ke?"

Sebelum ni tak ada pun. Cuma alahan kepada udang tu memang ada. Tapi hari tu, balik Sarawak makan udang galah, ok je. Alhamdulillah takde yang bengkak kat sana-sini. Tapi malam ni, alahai.

Mungkin sebab makan Laksa Johor tadi. Laksa Johor kan ada banyak udang segar dan udang kering, bak kata
Pak Cik Mat Gebusss
. So, kesan dia da nampak memalam macam ni. Sampai
Kak Ayu
 pun naik kesian. Ye la, bibir da macam merah delima orang kata. =.="

Tapi Kak Shida cakap, mungkin sebab letih. Eh, Kak Shida? Ye,
Kakakecik Shida
 turun ke Johor dengan Aima (
Muslimah Optimis
). Letih sebab buat tempahan
Kek Karamel
 malam tadi. Mungkin kurang tidur. Ye ke sebab tu sampai leh naik gatal? Haha!

Rasanya lepas ni kena gi jumpa doktor. Ada banyak benda nak dipastikan.

Eh, nanti kita cerita pasal Kak Shida dan Aima turun Johor ye!


Hingga Hujung Nyawa

Motherly Love
 by ~xaliaz on deviantART

"Kau ingat tak dulu?"

Saya tiba-tiba bersuara sambil menghirup sup mi segera. Dia yang sedang mengacau-ngacau mi segeranya di atas dapur menoleh.

"Ingat apa?"

Saya menarik nafas.

"Dulu masa kau masih sekolah lagi. Selalu balik lewat malam. Kadang-kadang sampai jam 1 pagi." Saya mengajak dia mengimbas semula kenangan zaman muda remaja.

"Ha, yang sampai duk
call
 berulang-kali suruh balik. Buat
spoil
 aje." Dia memotong.

"Mak tunggu sampai lewat malam tau. Tak tido lagi sebab takut takde orang tolong bukakan pintu yang da berkunci. Kitorang ni, yang 'terpaksa' tunggu sekali, siap cakap kat mak, tak payah la tunggu...biar je ko tido luar. Buat masalah aje, duk balik lewat malam."

"Hmmhhh. Yang lain tu duk keluar dari awal pagi sampai malam, boleh aje. Aku ni dibuatnya macam jaga anak perempuan jugak, dah kenapa?" Dia tak puas hati.

"Kau tau tak, mak cakap apa bila kitorang cakap gitu?" Saya tidak mengendahkan soalannya.

Dia diam mendengar.

"Mak cakap, mana boleh macam tu. Dia tu anak mak juga," sambung saya sambil menghabiskan mi segera di dalam mangkuk.

Itulah seorang mak, ibu, ummi, mama, bonda atau apa pun gelarannya. Walau macam mana pun anak-anak buat hal, walau macam mana pun anak-anak besar kepala, kadang-kadang tanpa sedar menyebabkan air mata mereka menitis (awas! anda anak derhaka!), kasih sayang mereka tidak pernah berkurang.

Hingga hujung nyawa.


Kak Ayu Citarasa Rinduan

Gambar ni dari blog
Kak Ayu

Alhamdulillah.

Dah lama sebenarnya saya merancang untuk ke sana. Sejak kenal dan bertemu muka dengan pemilik restoran tersebut sendiri.
Kak Ayu Citarasa Rinduan
.

Panjangnya nama. Sebenarnya nama Citarasa Rinduan tu nama restoran Kak Ayu. Terkenal dengan Mee Bandungnya, restoran Kak Ayu terletak betul-betul di belakang stesyen minyak Mobil Felda Sg. Sayong. Senang betul nak cari restoran Kak Ayu! Jalan terus aje sampai jumpa, kalau guna GPS la. Err.

Sebenarnya saya ke Citarasa Rinduan sebab nak hantar tudung yang Kak Ayu tempah. Alang-alang saya balik dari KL ke Skudai, singgah la di Kulai. Bila sampai kat Citarasa Rinduan dalam pukul 11 lebih pagi semalam, Kak Ayu tak ada. Dia balik ke rumah membersihkan diri dan mengambil Umai balik dari sekolah. Pekerja Kak Ayu datang ambil order. Saya tak nak makan masa tu, just nak minum aje.

"Air bandung ade?"

Dia cakap ada. Dia tulis kat kertas order. Saya jeling. EH?

"Ape tu? MB? Bukan Mee Bandung tau! Air bandung!"

Dia tergelak. Malu agaknya dengan salah sendiri. Ok, tu cerita kelakar kat Citarasa Rinduan.

Tak lama saya tunggu, Kak Ayu pun muncul. Gembiranya jumpa dia. Rindu sangat-sangat sebab da lama tak jumpa. Kali terakhir, masa raya tahun lepas agaknya, kan Kak Ayu? Saya peluk Kak Ayu erat-erat sebab rasa rindu berat sangat. Hehehe. Kalau nak tahu, Kak Ayu lah blogger pertama yang saya jumpa sebelum ke gathering Sedenak bersama
Mat Gebu
. Kak Ayu la yang bersusah payah membawa saya dan rakan-rakan blogger UTM ke teratak Mat Gebu hampir dua tahun lepas. Oh, maksudnya da hampir dua tahun ya saya kenal Kak Ayu dan yang lain-lain? Alhamdulillah.

Kak Ayu menjemput saya ke rumahnya untuk berehat, membersihkan diri dan menunaikan solat. Sempat juga saya belajar cara-cara menguli donat gebu yang tak kejung bila da sejuk (Seriously! Saya makan petang tadi pun masih lembut!) Juga mengenali kolagen yang rupa-rupanya banyak terdapat di Borneo bak kata Kak Ayu dan ibu mertuanya. Eh, lupa pula...asam pedas ikan mayong Kak Ayu sangat sedap okayyy!!! Saya bertambah nasi tau
Sis Lin
! Eh, tetiba pulak sebut nama beliau. :p

Lepas mendonat, kami keluar ke Pekan Rabu. Hajatnya untuk bertemu muka dengan blogger
Cikgu Areef
, tapi tak kesampaian sebab saya pun dah nak balik ke Skudai. Masa tu da lewat petang sangat. Takut nanti kena redah felda dalam gelap pula. So, takpe lah. Minggu depan insya'Allah boleh berjumpa bersama-sama dengan dua orang blogger dari Utagha pulak. Siapa? Tunggu~

Bila da balik ke Skudai, ajaibnya ada rasa indah dalam dada. Ya, saya rindu. Sekejap je, da rasa rindu pada Kak Ayu dan keluarganya yang baik hati. Seronok berbual dan berkongsi cerita bersama mereka. Terima kasih buat Kak Ayu sekeluarga kerana sudi menerima kedatangan saya semalam dan menumpangkan rehat. Moga-moga Allah memberkati keluarga Kak Ayu dan mempermudahkan urusan kalian dunia serta akhirat, insya'Allah.

Last sekali, jauh dari dalam hati saya... Kak Ayu, saya nak jadi macam akak! :')


Kakakecik dan Aimaa Turun Ke Johor

Kakakecik & Aimaa di Pantai Rambah

Terkenang-kenang.

Cepatnya masa berlalu. Kalau boleh, nak bagi lambat-lambat masa merangkak, biar lama-lama lagi dapat meluangkan masa bersama dengan tetamu dari jauh. Siapa dia tetamu tu?

Minggu lepas, saya ada menyebut-nyebut dalam entri Kak Ayu, tentang tetamu dari Utagha. Sebenarnya, hari Khamis yang lepas (Maulidur Rasul 1434H), Kakakecik dengan Aimaa turun ke Johor. Dalam tengahari, diorang sampai kat Sri Putri. Saya menjemput dengan Sakura Ungu. Dari Sri Putri kami terus ke Sedenak, teratak Pak Cik Mat Gebu. Dah lebih setahun Kakakecik dan Aimaa tak bersua muka dengan Pak Cik Mat. Kedatangan diorang kali ni memang nak ke sana lah tujuan utamanya. Hehe.

Alhamdulillah, lama juga kami bersembang dengan Pak Cik Mat sampai macam-macam cerita keluar. Kat rumah PCM la makan Laksa Johor sampai berpinggan-pinggan tu. Sedap sangat!
Kek Pandan Mentega Kas-Kas
 pun sedap! Serius! Saya makan berpotong-potong! Err... Ok ok, lepas mengisi perut kat rumah PCM, kami bergerak ke Felda Sungai Sayong.

Kek Pandan Mentega Kas-kas Pak Cik Mat Gebu

Of course la ke rumah Kak Ayu. Tu tujuan kedua diorang berkunjung ke Johor ni. Hehe. Seronok bila berjumpa lagi dengan Kak Ayu untuk kesekian kalinya. Kesian Kak Ayu, dah sediakan macam-macam makanan untuk menyambut kedatangan kami. Dengan donat gebunya, burger Malaysianya, pizzanya...memang boleh gemuk kalo duduk rumah Kak Ayu lelama. Haha! Umai la paling seronok jumpa kami, ada kawan-kawan kat rumah bila Kak Ayu keluar ke Citarasa Rinduan. Malam tu Kak Ayu sediakan Asam Pedas Ikan Mayong lagi untuk Kakakecik dan Aimaa pula.

Saya...masuk tidur awal malam tu sebab
tak berapa sihat
. Kisahnya, sempat pula update entri kan (dan lepas tak berapa lama tertidur tu, Kak Ayu masuk bilik bawak ubat). Kami sempat bersembang sekejap sebelum lampu bilik dipadamkan.

Nasi lemak air tangan Kak Ayu Citarasa Rinduan

Esoknya, pagi-pagi Kak Ayu siapkan nasi lemak pula. Sempat dia berpesan kepada kami supaya memanaskan pizza yang da siap bertopping sebelum dia ke hospital membawa Encik Zalie. Sambil-sambil makan nasi lemak, menghidu bau pizza dari dalam oven, sambil-sambil berbual dengan MIL Kak Ayu tentang kehidupan di felda. Sempat juga kami berkongsi tentang info-info kesihatan, banyak yang boleh dijadikan panduan untuk hari-hari akan datang~ ;)

Dalam tengahari, Kak Ayu balik dari hospital. Kami pula bersiap-siap untuk pulang ke Skudai. Kak Ayu bungkuskan bekal untuk tetamu-tetamunya ni. Hihi. Puding milo beroreo Kak Ayu konfirm ada sekali! Sedapppp! ;)

Sampai kat Skudai, kami berjumpa Cikgu Areef pula di Ayam Penyet Bibik. Saya tinggalkan Kakakecik dan Aimaa dengan Cikgu Areef untuk bawak diorang meronda-ronda sekitar Johor Bahru. Saya pula ke Benang Hijau untuk menunaikan tanggungjawab sebagai pekerja separuh masa. Huhuhu. Memang gundah gulana dalam kepala, terfikir-fikir ke manalah Cikgu Areef bawak Kakakecik dan Aimaa berjalan-jalan ni. Hampir jam 10 malam, baru Kakakecik dan Aimaa sampai ke U-Mall. Kami pulang ke rumah saya.

Sarapan roti canai di Kafetaria Noor

Esok pagi, awal-awal kami ke Taman Universiti. Nak bersarapan di Kafetaria Noor. Cuba teka, siapa ada? Hihi. Sebenarnya, Man Yusof, Nazri, Razik dan Wan XXX pun ada sekali. Takdir Allah, Razik dan Wan XXX turun ke Johor melawat Man dan Nazri, maka kami plan untuk bersarapan sekali dengan mereka. Kawan Kakakecik, Kak Azie dan Kak Alin pun ada sekali. Seronok berbual dengan mereka semua. :)

Lepas tu, sepatutnya Kakakecik dan Aimaa beli tiket bas untuk ke KL. Tapiiiii, tak jadiii! Hikhik. Extend sehari~ Ahad pagi baru balik~ So, kami ke Perling menghantar tempahan
Kek Karamel
 sebelum ke Kukup. hajatnya nak naik bot ke Pulau Kukup, tapi sebab da sampai lewat petang, pukul 4, Pulau Kukup da ditutup. Sedih juga tak dapat bawak diorang masuk pulau. Tapi, kesedihan tu terubat dengan kunjungan ke Pantai Rambah. Tak pernah tahu pun ada pantai ni. Alhamdulillah, sempat juga kami menikmati pemandangan air laut surut sekejap sebelum bergerak ke JB. Hihi.

Nasi Goreng Cina di Warong Pusaka Wak Radol

Kat JB, saya singgahkan mereka ke Plaza Angsana sekejap. Cer tanya diorang sendiri apa yang diorang pulun beli kat sana. Tak berani saya nak sebut kat sini. Hahaha. Dari Angsana, kami ke
Warong Pusaka Wak Radol
, menjamah satay beberapa cucuk. Ada jugak dijual masakan panas, ikan bakar dan yong tau fu kat sini. Sedappp dan full house sentiasa!!!

Shooting di Danga Bay

Masa tu da pukul 11 lebih, sempat pula kami singgah di Danga Bay. Saja je bawak diorang tengok lampu-lampu. Tapiiii Kakakecik merengek-rengek nak naik train pulak aihhh. Kita layankan ajeeee~ Jadi la kami kanak-kanak ribena kejap, naik train keliling Danga Bay sambil menguap-nguap setiap sorang. Hahaha! Pukul 12 lebih kami bergerak balik dan sampai ke rumah untuk merehatkan badan~

Tram Ride @Danga Bay RM5 per person

Pagi tadi... Sampai la masanya untuk kami berpisah. Saya menghantar Kakakecik dan Aimaa ke Sri Putri untuk naik bas ke KL. Setelah 3 hari bersama ke sana-sini, rasa kehilangan pulak bila balik ke rumah. Bila sorang-sorang, rasa nak menangis tu ada, tapi tak keluar pun air mata. Rasa sebak dan hiba je menyerang hati. Hukhuk. Inikah dinamakan rindu??? Cewah~

Untuk Kakakecik dan Aimaa, terima kasih sebab sudi turun ke Johor dari Kedah. Maaf atas layanan yang tak seberapa dari saya, terima kasih untuk semuanya ya! Jangan serik untuk datang lagi! Sekarang ni diorang dalam perjalanan ke Kedah dah. Moga-moga Kakakecik dan Aimaa selamat sampai ke rumah. Ameen.

P/S
: Dah tak berapa nak sihat. Demam rindu agaknya.


Ku Akui vs In Heaven

Disebabkan Hafiz menang lagi vokal terbaik AJL27 tahun ni, tambah-tambah lagi dapat tempat ketiga untuk juara lagu, tahniah ler diucapkan ye.

Bila dengar lagu ni pagi tadi (tengok kat Tonton je sebab malam tadi keje, saja je nak tengok, tak leh ke?), try memaknakan lirik dia sekali sebab lagu Hafiz yang tahun lepas pun lirik dia something sangat kan sampai menang.

Saya pun jenis yang susah nak jatuh hati kat mana-mana lagu selagi tak tengok lirik lagu tu. Kalau muzik dia memang da sangat-sangat sesuatu baru la bole tertarik tanpa tengok lirik lagu tu bawak maksud apa. Hohoiii! Konon-konon leh ganti juri AJL, macam bagus aje kan! Eh!

Erm, bila dengar lagu Ku Akui yang Hafiz nyanyi ni, hayati bait-bait lirik dia, oh! Lebih kurang juga macam lagu In Heaven yang satu band Korea nama JYJ ni nyanyi. Erm.. OK. Sedih.

Dalam kedua-dua lagu tu, si lelaki sibuk dengan kerjaya dia sampai mengabaikan si gadis. Lalu bila si gadis tu da meninggal dunia (dalam In Heaven, si gadis kemurungan dan meninggal dunia dilanggar kereta - dalam Ku Akui, si gadis tak dapat dipastikan da meninggal keee or dia tinggalkan si lelaki), si lelaki rasa menyesal sebab tak luangkan banyak masa dengan si gadis tu dulu. Dan KALAULAH dia diberi peluang untuk turn back time, dia nak ulang balik semua tu dan hargai masa yang dia ada dengan si gadis tu dengan sebaik-baiknya. Sedih kalo tengok MV In Heaven kat Youtube (carik sendiri).

Ekceli, semua orang da tahu, masa tak boleh pun nak diputar balik. Kekalau-kekalau ni kan mainan syaitan. Bila kita mengkalaukan benda yang da jadi ni, macam kita tak redha lak dengan takdir yang Allah tetapkan untuk kita. Allah ade banyak sebab nape DIA buat sesuatu tu kat kita kan kan kan. Macam dari lagu tu, bila da jadi camtu, baru la si lelaki tu sedar ape silap dia dulu. Hurm.

Sebab tu la ramai duk post dan share kat FB la, blog la...hargai dan syukuri apa yang kita ada sebelum Allah amik balik semuanya dari kita.

Tu je point dia sebenarnya.

P/S:
 Kalo salah tafsir, maaf la ye. Ni tafsiran budak hingusan je.


Nak Lebih Cinta!

Sedang-sedang makan pisang goreng panas itu, berkira-kira hendak menghabiskannya atau tidak. Perut taklah terlalu kenyang. Cuma malas nak mengunyah, masa pun da lewat. Pisang goreng tinggal satu.

Sambil-sambil berkira-kira itu, teringat hari istimewa esok.

Lalu pisang goreng terus ditelan masuk ke dalam perut.

Bila teringat hari esok, terus berfikir-fikir eloklah lepas ni amalkan macam ni. Nak decide apa pun, terus amalkan benda ni. Tak kiralah dari perkara remeh-temeh sampailah ke perkara yang melibatkan hidup mati.

Kata sayangkan dia, kata dia istimewa, kata dia sumber inspirasi... Kan?

So, tak salah pun kalau nak decide apa-apa, terus ingat dia.

Ingat tu bukanlah bayang-bayangkan wajah dia. Tapi, ingat dan fikirkan kalau dia dalam situasi memilih, dia akan buat apa. Segala kelakuan dia, tindakan dia, perbuatan dia, pilihan dia.

Sunnah kan?

Ikut Sunnah dapat pahala.

So, lepas ni, kalau nak decide apa-apa, ingat Rasulullah s.a.w. Baru lebih mendalam rasa cinta! :')

Salam Maulidur Rasul!


Saya Bekerja Di Sini...

Ok, sebelum ni saya pernah sebut yang saya dah mula bekerja.

Sebenarnya saya bekerja separuh masa kat sebuah kedai atau butik yang menjual kain-kain kotton dan baju kurung siap. Kedai ni nama dia Benang Hijau Collections. Saya kerja bermula 6 petang sampai 10 malam setiap Isnin hingga Jumaat. Cuma kadang-kadang saya akan turun pada hari Sabtu kalau pembantu butik yang senior tu minta tolong. Sabtu kan ramai orang, boss pun kekadang bawak kain baru pada hari Sabtu. So, kerja lebih banyak pada hari Sabtu.

Jadinya, tiap hari, balik dari lab saya akan ke U-Mall. Ye, Benang Hijau Collections tu letaknya di No. F159-F160 (tingkat atas), U-Mall Taman Pulai Utama, Skudai. Dulu, minggu pertama saya kerja, saya balik rumah dulu baru ke U-Mall. Tapi lepas ni mungkin saya akan terus ke U-Mall aje, sebab masa da tak banyak untuk siapkan thesis dalam waktu yang sama.

Kat Benang Hijau Collections (BH) ni, jual ape je? Meh tengok ye gambar-gambar produk yang dijual kat BH~

Pelbagai jenis kain kotton, dari English, Italian, Viscose, Japanese, Satin dan juga Lycra Korea. Dalam tupperware tu pulak ade pelbagai rupa brooch untuk tudung.

Kain kotton berkaki dari jenis English dan Satin.

Untuk yang gemar pada corak Paisley, kat sini ada menjual aneka jenis kain kotton corak Paisley. Cantik-cantik semuanya! ^_^

Ya, ada juga baju kurung cotton siap bermanik dalam pelbagai corak pada harga dalam lingkungan RM140-RM150.

Kalau tak suka manik, BH turut menjual baju kurung cotton pahang pelbagai corak pada harga RM100-RM120.

Baju kurung kanak-kanak pun ada! Comel ok!

Aha, tudung pun ade! Half Moon, Shawl Syria, Ruffles, Shiffon 3 Layer, Bawal Sulam, Bawal Rainbow, Lycra Plain dll. Tudung Shiffon 3 Layer dia memang paling laku. Tu tinggal 2 aje, Rabu depan akan datang yang baru.

BH ada di Facebook dengan nama
Benang Hijau Collections (JM0629568-T)
. Kalau nak jenguk website lak,
www.benanghijau.com
. Dan BH juga ada cawangan di Taman Lestari Perdana, Putra Permai, Seri Kembangan, Selangor.

So, sesapa yang berminat nak cari kain pasang atau baju kurung siap, lepas ni boleh la datang ke BH sambil-sambil melawat saya ye~ Hikhik!


Sayang si Mulan

Tika itu, dia baru usai solat.

Mulan terlentang di tepi sejadah seperti selalu. Menunggu dia habis solat. Direnung Mulan lama-lama. Dikenang-kenang pinta pada Tuhan.

Tuhan dia dan Tuhan Mulan.

Tuhan yang sama.

Dengan masih bertelekung, kaki-kaki Mulan dicapai. Ditarik Mulan rapat ke ribaan.

Kepala Mulan diusap dan dicium.

"Sayang... Doa sama-sama dengan kakak... Moga-moga Allah murahkan rezeki kakak... Nanti kakak boleh kongsi rezeki kakak dengan Mulan..."

Air mata menitis.

Mulan diam membisu.

Mungkin dia meng'amin'kan doa.

Dan mungkin saja dia memang selalu meng'amin'kan doa di tepi sejadah.


Takut Mati...?

tumblr

Muhasabah bersama.

Berjaga-jagalah...

Takut-takut ada penyakit ini dalam hati,

Segera bertemu Tuhan...

Cari penawar, segera sembuhkan...!


Tips Baik Punya!!!

Mari perbaiki lagi! ;)


UTM Masih Cuti - Pencawang PE61 Terbakar

PE61 UTM

UTM cuti lagi?

Memandai aje kan. Cuti buat sendiri sebab elektrik takde! Awal pagi tadi, dalam jam 6.45 pagi masa hantar cik housemate ke airport Senai, terpegun sekejap tengok asap tebal kat area exit baru UTM Senai. Tapi takde ape yang bermain kat fikiran masa tu, just - owh, ada lagi yang terbakar la tu.

Jam 8.30 pagi, semangat pergi lab awal hari ni. Kosong aje parking fakulti. Tapi nampak kereta salah seorang labmate dah ade kat tempat parking. Keluar dari kereta, tetiba pintu kereta labmate tu terbukak. Eh, dia ada kat dalam?

"Takde letrik!" kata dia.

Erk! Takde letrik??? Owhhh, ni mesti ade kaitan dengan asap tebal pagi tadi. Kami tentu tak dapat buat ape-ape kalau masuk lab pun. Sebab satu UTM takde elektrik. So, kami pun keluar UTM, menuju ke AEON Taman Universiti. Misinya, mencari plug. Kononnya nak buat kerja kat AEON la. KFC jugak yang penuh dengan budak UTM hari ni. Hehehe.

Erm, bila da bukak laptop, baru tahu apa sebenarnya yang berlaku. Pencawang elektrik UTM PE61 yang terbakar. Tak tau ape puncanya. Kita tunggu dan lihat aje ye sesambil mereka-reka ayat thesis~


3 Jam Perjalanan

Adehhhh.

Ramai yang ingat
Mohon Halal
 tu susulan entry adik Jiji. Eh, tak ramai mana pun, ada la beberapa orang. Saya sendiri pun masa mula-mula publish, baru perasan tajuk dia lebih kurang ngan entry Jiji
yang halal bagiku
. Masa buat tajuk tu, tak teringat pulak. Padahal, saya la yang paling awal komen entry tu. :p

Takde kaitan ok, entry kami tu. Kalo ada pun, mungkin instinct sorang kakak Jepun yang comel dengan adik Samurai yang ermmm...tak berapa nak comel. Eh!

Apepun, alhamdulillah saya dah sampai KL pagi tadi. Bertolak dari Skudai dalam 7.50 pagi. Lepas Subuh la sangat kannn? Last-last kemas tu kemas ni, potong-potong kek, tiom-tiom anak Mulan dengan mak diorang, lambat jugak siapnya. Highway lengang. Tak jammed langsung. Pukul 10.50 saya sampai kat kolej kediaman adik. 3 jam perjalanan.

Sempat jumpa dengan kesayangan-kesayangan saya walaupun sekejap aje. Tapi banyak benda yang kitorang borak sama-sama. Hihi. Dan disebabkan mereka-mereka ni orang yang baru berkahwin, banyak lah yang diorang bagi pesanan kat saya dan adik saya yang masih belum kahwin ni. =.="

Ok, malam ni berehat kejap di Kem Perdana Sungai Besi. Esok balik ke kampung halaman kat oversea! Doakan selamat sampai!

P/S
: Da rindu ngan Mulan dan anak-anak. Gambar dalam kamera je pengubatnya.


Ada Ehem-ehem Tak?

Malam tadi.

Saya sedang mengemaskini inbox henset. Membuang mesej-mesej lama. Buka satu-satu dan delete satu-satu. Tak ada option 'tick', 'select all', atau 'mark' dan 'unmark'. Yang ada cuma 'delete all'. Tak mahulah 'delete all' sebab ada mesej-mesej yang penting seperti alamat rumah dalam tu.

Masa tengah buang mesej-mesej tu lah salah seorang anak sepupu datang baring kat sebelah. Dia melihat saya mendelete satu-satu mesej tersebut. Hairan mungkin.

Dia
: Nape delete mesej?

Saya
: Nanti memori inbox tak cukup.

Dia
: Ape maksud tu?

Saya
: Nanti kalo mesej lain nak masuk, takde ruang sebab da penuh.

Dia
: Hoh? Nape jadi penuh pulak.

Saya
: Ni henset murah ajeeeee.

Diam.

Dia
: Ada ehem-ehem tak?

Bingung. Kenapa budak kecik macam dia ni tanya benda macam tu pulak. =.="

Dia
: Ada ehem-ehem takkkk???

Saya
: Ehem-ehem tu ape...?

Dia
: Aik, takkan tak tahu?

Saya
: Ntah, tak tahu pun.

Dia
: Ehem-ehem tuuuu pakweee! Hurmmmmm. Kalau ada ehem-ehem, boleh mintak macam-macam.

Mula dahhhh.

Dia
: Cakap aje, nak henset baru! Nanti dia kata, boleh, boleh! Nak iPad! Ok, boleh! Ermmm...nak rumah baru. Boleh! Semuaaaaa boleh kalau ada ehem-ehem tau!

Saya: ...

Hamboi bebudak sekarang ni.


Aduhhhh, Kenapa Macam Ni???

Teruknya!

Serius rasa entah ape-ape. Tertanya-tanya jugak, dia ni ada masalah mental ke? Macam tak betul aje. Kenapa, kenapa, kenapaaaaaaaa??? T_T

Kesian tengok bayi tu dilambung-lambung.

Allahu...

Nak tahu kisah dia, boleh baca kat
SINI
.

P/S:
 Bagi yang nak ambil pembantu rumah, hati-hati ya. Jangan lupa pasang CCTV. :)


Baiklah Wahai Perut

Pagi tu semangat nak goreng mee.

Bahan tumis memang buat sendiri da sekarang, tak beli dah perencah segera kat kedai macam dulu-dulu. Sebab sejak duk rumah sewa kat Skudai, da belajar buat bahan tumis sendiri. Masa nak rendam cili kering, tanya mak, pedas tak cili kering tu. Sebab, sebelum-sebelum ni cili kering tak pedas pun kalau bapak yang pilih dan beli kat kedai runcit. Bapak tak makan pedas.

Mak cakap tak pedas, so saya habiskan semua cili kering tu. Masa tengah cuci yang da direndam, tekak rasa perit. Alamak, macam pedas sangat aje. Beberapa kali saya bersin. Eksyen je kot. So, goreng ajeeeee lah!

Bila da siap goreng, nampak sedap dan nampak cantik aje mee gorengnye. Tapi bila tengah makan, tengok muka adik lelaki dan muka mak da berpeluh-peluh. Errr. Macam bersenam pagi-pagi, tapi guna perut aje.

"Pedas sangat ke dik?"

Adik buat bunyi pedas.

"Bukan ko suka pedas ke?"

"Not over hot like this!"

Alamak. Pedas sangat lah tu. Tapi saya habiskan jugak yang dalam pinggan saya lepas campurkan perahan limau dan tambah kicap manis, konon boleh kurangkan pedas tu sikit la kan.

Kesannya perut sakit sampai ke malam. Nak makan balik baki mee goreng yang da dipanaskan pun takleh masuk. Terus rasa sakit perut time tu jugak.

Jelas dan ketara lah, perut saya makin sensitif akhir-akhir ni. Da cepat sakit bila makan terlalu pedas.

Buktinya, hari Jumaat lepas, masa housemate buat nasi goreng kat dapur, saya yang dalam bilik baju pun boleh terbatuk-batuk dan bersin. Mesti pedas ni, kata saya dalam hati. Bila dia da siap goreng, dia jemput makan sebelum tinggalkan saya dan pergi kerja. Saya pulak, bila da bersiap-siap, pergi la dapur nak rasa.

Masukkan nasi goreng dalam pinggan. Ambil sudu. Sua sekali masuk mulut.

Nom nom nom...

Errmmmm...

Sua kali kedua.

Nom nom nom...

Berhenti. Tolak pinggan.

Dan seharian lah saya sakit perut juga.

Haishhh!

Maka nikmat Tuhan kamu yang manakah yang kamu dustakan?


Batu Nisan

Semalam, on the way ke airport Bintulu untuk menjemput bapak yang baru sampai dari Kuching.

Tiba-tiba adik lelaki yang tengah drive menegur sesuatu kat tepi jalan.

"Eh, ape benda tu?"

Saya melihat ke arah yang sama. Nampak seperti batu-batu nisan pula. Rupanya batu Sesco, atau dalam kata lainnya, "TNB" di Sarawak. Bila nampak batu-batu tu, terus teringat sesuatu.

"Mak, mak! Hari tu kan, kawan orang yang jadi calon nak bertanding akan datang ni, dia dapat batu nisannnn!" Teruja saya hendak bercerita. Mak yang berada di depan mendengar.

"Bertanding ape?"

"Pilihanraya lahhh. Ada orang hantar batu nisan kat rumah dia. Siap letak nama dia lagi, letak tarikh lahir, lepas tu bubuh kembali ke rahmatullah pada 15 Februari 2013."

Mak tergelak. Lucu agaknya.

"Teruk kan mak. Ade ke patut hantar macam tu."

"Diorang letak depan rumah ke?" tanya mak.

"Ha laa. Kat pagar rumah tu, pagi-pagi dia keluar tengok ada batu nisan kat situ. Bayangkan lah perasaan dia, mak. Kalau orang kat tempat dia, mesti da nak gugur jantung. Kuatnya dia."

"Hurmmm... Tu lah, hari tu mak tengok kat TV3, ada yang parti pembangkang lompat parti kat Kedah tu, ada yang siap kena ugut dengan parang lah."

"Hurmmm..."

"Orang BN dah bagi duit, diorang pindah lah parti."

"Itu lah, rasuah namanya tu, mak."

"Nanti kalau diorang tak buat camtu, anak-anak diorang tak dapat sekolah asyik kena ugut aje."

"Mak suka ek tengok TV3?"

"Mak selalu tengok berita kat TV3 tu je..."

Saya diam.

Ya, inilah situasi di sini. Mungkin juga di tempat-tempat lain.


Bayi TenderSoft Pijak Buku?

Pernah jumpa papan iklan macam ni?

Ni kawan amek gambar dan upload kat Facebook. Ade kat Johor ni haa. Area Kempas dan area JB (depan Bestworld).

Pelik iklan ni, kenapa perlu bayi tu pijak buku? Ape yang pihak TenderSoft cuba sampaikan melalui iklan ni? Risau pula pandangan orang lain yang nampak iklan ni. Bukan ke kena pastikan tak ada nilai-nilai negatif sebelum iklan tu lulus untuk dipaparkan kepada orang ramai?

Kawan tu try nak tag TenderSoft, tapi tak jumpa pun kat Facebook.

Hurm...

TenderSoft boleh tolong bagi pencerahan?


Berpagi-pagi di Dapur

Hari ni, pagi-pagi da bertukang kat dapur.

Bukan betulkan paip sinki. Betulkan pintu kabinet dapur pun tak juga. Tapi bertukang memasak. Mengikut kerajinan Pak Cik Mat Gebu yang berpagi-pagi kat dapur setiap hari untuk masak lauk. So, bila tengahari tinggal nak panaskan aje. Pandai kan cucu Mat Gebu ni?

Banyak jugak lauk hari ni. Ikan tenggiri masak kicap, ayam masak lemak cili padi, sayur pucuk manis dengan labu masak lemak, sayur pucuk ubi masak lemak, ikan salai, bla bla bla. Mak-mak sedara pun da ramai ni. Semua berambeh makan hari ni. Dah lama tak macam ni. Hihi. Dan mak, ape lagi kalau dah namanya berambeh. Ambuyat mesti ada sebagai juadah kalau berambeh reramai dengan sedara mara.

Eh, tau ke berambeh tu ape? Err... Gi google sendiri kalau tak tau, kay?

Lepas Zohor nanti, tunggu tetamu datang lak. :)


Bila Kawan Baik Masa Degree Dah Kahwin

Lewat sangat pulak post entri ni.

Ingatkan tadi habis awal, tapi lama pulak meetingnye. Banyak pulak perkara-perkara yang dibincangkan. Jadi, lambat la balik. Baru je duduk depan laptop. Alhamdulillah.

Sebenarnya, semalam (16 Februari) majlis walimatulurus sorang sahabat baik masa degree dulu. Nikahnya dah setel minggu-minggu yang lepas. Ikutkan, kecik jugak hati nooo nikah tak gitau pon! *Padahal malam tu nampak je status Facebook dia, cakap 'malam ni berakhir lagi status bujang seorang lelaki'...chet porahhh* Tapi buat dek je sebab tak berapa nak paham. =.=" Masa tu tak rasa lak dia nak nikah sebab tak cakap apeeeeeeeeeeeee punn!

Then beberapa hari kemudian, nampak satu gambar. Ade sorang orang besar tag gambar dia kat Facebook dengan isteri baru dia (eh! sebelum ni takde isteri lama tau!). Baru lahhh menyedari hakikat sebenar bahawa Fathul Rahman Misbah dah kawennnn nkooo! Gggggrrrr! Sentapppp! Tengok-tengok gambar, alahaiiii...da kahwennn kawan aku sorang ni??? Awat tak habaqqqqqqqqqq??

Betapa kecik macam kuman hati masa tengok post-post kengkawan kat wall Facebook dia ucap selamat pengantin baru. Saya hanya mampu klik Like aje masa tu. =.=" Baru rasa nak berjauh hati lelama, tetiba nampak satu komen dia, "kawan-kawan, nanti aku jemput datang majlis belah aku kayy."

Ok, hati jadi besar balik. Ye lah, lupa pulak kan. Takkan dia nak jemput sesuka suki gi kenduri belah isteri dia lak, kawan-kawan dia kan. Haishhh. Saya ni punnn. Tapi tetap kecik jugak hati sebab tak gitau pun. Kbai Fath.

Apepun, hari ni... Maaf tau orang tak datang majlis Fath. Sape suruh invite event FB dalam minggu yang sama??? "You are invited to my wedding thisss Saturdayyyy!" Yippiii!! Ok, tak tekan Maybe, Join, or Decline pun. Satu pun tak. Sebab tak sure dapat gi ke tak. Huhuhuh. Lepas tu bajet nak SMS, tapiii takde nombor lak lepas insiden henset hilang tahun lepas. =.="

Sorry, sorry, sorry...

Harap Fath tak rasa apa-apa sebab takde bunyik langsung, memang sengaja pun sebab nak bunyik kat sini. Eh! Alahai, bila nak buat ucapan betul-betul ni???

Hahaha. Ok ok. Serious!

Fathul + Kartini - Itu bukan anak diorang

Alhamdulillah, mabruk buat Fath dan isteri, Kartini yang dah selesai mendirikan masjid, sempurna dah separuh agama. Dulu masa degree, agak rapat dengan Fath. Mula-mula rapat sebab kumpulan nasyid kot. Dulu pernah jadi S/U tak bertauliah group D'harmony diorang kejap sampai lah diorang dah jadi Voice of Men yang pemes tu, saya pun tarik diri (eh, tipu!). Dia jugak yang kenalkan saya pada ramai kawan-kawan Asasian UM dalam satu forum web yang dia buat sendiri. Programmer hebat dia ni, banyak pengalaman jadi hacker termasuklah hack website U---- Ops, tak boleh sebut. Kikiki. Rapatnya saya dengan dia kekadang ada kengkawan yang salah faham ingatkan kami ni ade ape-ape, padahal saya rasa dia da macam kawan pompuan. Err!! Mungkin dia ingat saya ni pun kawan lelaki dia kot. Sebab nak pilih beli motor pun dia tunjuk kat saya. Eh! Mohon tersengih aje k, jangan marah lak. :p

Dan Fath ni jugak lah antara sahabat yang banyak tahu tentang saya sampai lah dah jarang contact sejak memasing ade komitmen sendiri. :)

Alhamdulillah, bersyukur ada kawan macam dia. Jarang-jarang Allah kurniakan kan? :)

Doa saya dari jauh, moga-moga masjid yang dibina indah sampai ke syurgaNya. Ameen.

P/S I:
 Baru perasan, baik jugak kita ek? Eh! Hahaha~ :p

P/S II:
 Dia ni lah dulu asyik suruh berhenti berblog! Gggrrr


Bila Mulan Akan Beranak?

Ini antara kerisauan terbesar saya.

Saya risau kalau-kalau Mulan melahirkan semasa saya tak ada disamping dia. Tapi saya rasa macam pasti aje yang Mulan akan beranak semasa saya tak ada. Tinggal berapa hari je lagi saya nak balik ke kampung halaman. Balik seminggu pulak tu. Kalau Mulan beranak dalam masa tu macam mana? Hukhuk.

Housemate pun bila peluk Mulan, duk cakap "Mulan cepat la beranak, nanti kak Sunah balik, kakak panik kalau Mulan beranak."

Err... =.="

Macam mana ni? Kalau ada pun, saya rasa seorang lagi housemate tu yang mungkin tak akan panik sangat sebab dia pun bela kucing kat rumah. Tapi kucing dia beranak dulu pun dia tak ada kat rumah masa tu. Hahaha!

Ye, memang kucing beranak tak perlu bidan pun. Ada yang cakap macam tu. Tapi kita nak ada disamping dia bukan semata-mata nak bidankan. Cuma nak guide dia ke mana dia perlu pergi bila da dekat nak beranak. Takmo lah dia beranak dalam almari baju ke, kat bilik solat ke, atau mana-mana tempat yang tak sepatutnya kan?

At least, bila kita ada, kita tak panik dan tahu nak tenangkan Mulan.

Ibu pertama kali tu.

P/S:
 Kucing kat kampung sebelum ni, memang kami bidankan, urut-urut perut lagi sambil tengok baby keluar seekor demi seekor depan mata. Tahu Sitem perlukan kami sebab  bila kami jauhkan diri, dia akan mengiau-ngiau sambil renung mata kami, merayu-rayu nak kami ada dekat dengan dia. Rindu Sitem yang dah pergi. :')


Bila Terlalu Lemah dan Rapuh

Allah.

Hebat kan Allah?

Dia selalu berikan kita ujian. Macam-macam rupa dan caranya, Dia akan uji kita sepanjang hidup kita. Orang kata ujian tu tanda Allah sayang kita, Dia nak tengok sejauh mana kita sabar dan kuat menghadapi ujian-ujian Dia. Tak kisah lah ujian kesusahan atau kesenangan.

Bila kita diuji hingga hati kita rasa terlalu lemah dan rapuh, kadang-kadang kita perlukan seseorang untuk meluahkan. Dan Allah juga yang menentukan seseorang yang kita perlukan itu ada atau tidak. Bila ada teman di sisi yang boleh menjadi pendengar setia, alhamdulillah.

Bila tak ada?

Masa tu lah kita ingat, hanya Allah saja yang selalu ada. Menangis dan menangis sepuas hati kita hanya kepada Allah. Meluahkan segala kegusaran dan kedukaan atas ujian yang Dia berikan hanya kepada Dia juga. Dia lah yang Maha Mendengar. Dia lah yang Maha Pengasih, Penyayang dan segala kebaikan serta kesempurnaan itu hanya pada Dia.

Allahu...

Pergantungan yang benar-benar utuh hanya kepada Dia melahirkan seribu satu ketenangan dan keredhaan.

Redha dan yakin, secebis demi secebis dosa-dosa lalu sedang dihapuskan sedikit demi sedikit di dunia.

P/S I:
 Dan biarlah kecintaan ini lebih besar dari segalanya di dunia.

P/S II:
 Menulis sebagai terapi hati itu indah.


Boleh Tengok Wayang, Tapi...

Gambar: Google

Zaman sekarang ni, macam-macam movie da keluar kat panggung wayang.

Tak kisah lah movie Malaysia atau luar negara, mana-mana yang rasa lagi best efek dia kalau tengok kat panggung, mesti nak tengok kat panggung jugak. Mana yang rasa tak berbaloi ditengok kat panggung, maka dediam aje tunggu movie tu keluar kat TV musim-musim raya setahun kemudian. Ye tak?

Ok, masa sekolah dulu, ada jugak ustaz dan ustazah yang cakap pasal hukum tengok wayang ni. Macam-macam jugak pendapat yang kita dengar tentang tengok wayang. Tadi nampak jugak seorang kawan Facebook post pasal ni. Rasanya, pendapat yang ini antara yang paling jelas pernah saya baca.

Bagi yang gemar menengok wayang tu, jom kita ambil tahu ye!

Hukum Tengok Wayang

Syeikh Dr. Yusuf al-Qaradhawi pernah ditanyakan mengenai hukum menonton filem di panggung wayang, jawab beliau :

“Tidak syak lagi bahawa panggung wayang merupakan satu alat dari alat-alat pengarahan (directing) dan hiburan (entertainment), maka hal-ehwal (aktiviti) setiap alat ini dilihat samada digunakan untuk kebaikan atau keburukan. Maka ia diterima, dan tidak adalah masalah keatasnya. Maka hukum aktivitinya adalah menurut apa ia ambil dan lakukannya.

Dengan itu kami berpendapat bahawa panggung wayang: adalah halal dan baik, akan tetapi ia memerlukan dan meminta agar syarat yang dinyatakan wujud.”

Syarat-syaratnya:-

1. Tajuk dan isinya tidak boleh bertentangan dengan Aqidah Islam, Akhlak dan Syariah. Ia tidak boleh mengandungi unsur seks, mengajak kepada jenayah, ajaran sesat dan sebagainya.

2. Menonton wayang tidak menghalang seseorang itu dari melakukan perkara wajib, seperti solat 5 waktu. Tidak boleh seseorang itu meninggalkan solat wajib, contohnya Maghrib semata-mata untuk menonton wayang. Al-Quran memberi amaran keras kepada sesiapa yang berpaling dari mengingati Allah.

3. Elak dari bergaul antara lelaki dan perempuan yang ajnabi (orang luar), elak dari fitnah dan juga bersyubhat, lebih-lebih lagi menonton di dalam keadaan gelap.

Jika syarat ini dapat dipatuhi, maka menonton wayang tidaklah dilarang. Dr. Ahmad Syarabasi mengatakan bahawa ia boleh dijadikan untuk memanfaatkan umat keseluruhannya, seperti menegakkan agama dan menunjukkan akhlak yang baik. Ada juga yang menyalah gunakannya yang boleh menggalakkan jenayah, seks, tekanan psikologi, etika dan korupsi sosial di dalam masyarakat.

So, da jelas kan? :)


Buat Mereka Yang Selalu Ditanya...

"buat mereka yang selalu ditanya.

soalan yang sama.

nadanya masih tak berbeza.

antara ingin tahu dan terujanya mereka..

tak mengapa.

jangan berkecil hati, merasa rendah diri, terluka dan tertekan,

pada pertanyaan mereka.

tersenyumlah,

bila kamu memang tak punya jawapan.

berlapang dadalah,

bila kamu memang tak punya pengetahuan tentang apa yang akan berlaku kelak.

kerana kerisauan dan kegusaran tak akan mempercepatkan proses itu.

aminkan.

aminkan kata-kata mereka.

dalam hati, dan lewat bicara.

diam-diam, moga Allah mempermudahkan.

terang-terangan, minta mereka doa-doakan.

semoga soalan yang ditanya-tanya,

menjadi doa yang diulang-ulang dan Didengari Allah."

— saya tahu, soalan itu, yang kita sendiri sudah kelu mahu respon terhadapnya.

Sumber:
tersenyum-melihat-langit


Bukan Rezeki

Pagi ni saya bersiap lebih awal dari biasa.

Niatnya hendak ke pejabat co-supervisor saya. Membantu mengemas pejabatnya yang baru. Tak adalah baru sangat, sebab sebelum ni dia pernah duduk kat pejabat tu. Janji dengan labmate semalam pukul 8.30 pagi. Tapi, sebelum pukul 8 pagi ni, dapat mesej dari labmate tu. Katanya, dia dan labmate yang seorang lagi saja pun dah boleh tolong kemaskan, saya tak datang pun tak ape.

Jadi, saya berhasrat nak ke klinik sebab tak sempat-sempat lagi nak pergi sejak terlepas angka giliran dua hari lepas. Sempat lagi saya singgah membeli nasi lemak kat simpang empat berhampiran rumah sewa saya. Nasi lemak kat situ memang sedap, harganya RM 1.30 sebungkus. Dan paling cepat habis seawal 8.30 pagi. Kiranya, rezeki saya lah hari ni siap awal, dapat beli nasi lemak yang diidamkan.

Lepas tu, saya masuk kampus. Bila dah nak sampai klinik kampus, tengok-tengok dari jauh dulu. Mak aiii, banyaknya kereta kat luar. Nampaknya hari ni ramai lagi orang ke klinik. Sama banyak keretanya macam dua hari lepas. Mungkin masih banyak mahasiswa baru buat medical check up lagi untuk pendaftaran yang bermula hari ni kalau tak silap saya. Jadi, saya kira bukan rezeki saya lah hari ni siap awal, tak dapat juga ke klinik seperti yang dirancang.

Ya, semua perkara dalam hidup ni, ada kaitannya dengan rezeki Allah. Rezeki bukanlah makanan dan duit semata-mata. Rezeki Allah tu merangkumi segenap kehidupan kita di dunia. Boleh jadi, dapat parking paling dekat dengan tempat kerja kita tu rezeki yang Allah bagi; boleh jadi juga dapat selesaikan semua kerja dengan cepat tanpa sebarang masalah tu pun rezeki yang Allah bagi.

Alhamdulillah. Bersyukur bila Allah kurniakan rezeki.

La Tahzan. Berlapang dadalah bila sesuatu tu bukan rezeki kita.


Buku Lama, Buku Baru...

Kalo da tahap writing dalam buat research ni, buku lama memang kena bukak.

Tak kisah lah dah berapa banyak buku baru untuk tulis dan conteng-conteng benda baru yang kita belajar tiap-tiap hari, bila da sampai masa nak buat part literature review dalam thesis, nak tak nak memang kena belek balik buku-buku lama yang dah rabak.

Sebab ape, tak rajin nak search semula kat google ape yang kena search. Sebab rasa-rasa sebelum ni da pernah buat benda ni, da pernah catat kat mana-mana. So, itu la gunanya buku nota dalam research ni. Kira macam log book la.

Dulu masa final year, projek akhir tahun tu, kan semua student dididik untuk buat log book? Kena isi ape yang dibuat setiap hari dalam log book tu. Sama jugak masa latihan industri, kena update buku log setiap hari dari start masa bekerja sampai ke habis waktu pejabat.

Ape gunanya?

Boleh dibelek semula bila masa memerlukan.

Sama macam hidup kita kan? Sesekali, masa lampau tu kita boleh jenguk-jenguk ziarah bila perlu, dan kita jugak kena tau, masa lampau tu bukan tempat terbaik untuk kita tinggal, hanya sebagai persinggahan untuk renungan kehidupan akan datang.

Hidup kita kat dunia ni pun, sekadar persinggahan.

P/S:
 Dan saya merapu lagi... =.=" Thanks kak Ita Yuzie untuk buku tuuuu~


Cincin Steel Saiz 8

Dah lama tak sibuk di hujung minggu.

Dan akhirnya hujung minggu kali ni sibuk dengan aktiviti yang dirindu-rindui. Pagi tadi cetak flyers yang nak difotostat. Lepas Zohor, terus bersiap-siap nak keluar ke kedai fotostat. Alhamdulillah kejap je da siap fotostat 50 keping flyers 4 dalam 1. Maksudnya ade 4 flyers la dalam satu kertas A4 tuuuu. Hoho. So ada 200 keping flyers nak diedar dalam seminggu depan. Flyers ape? Ni haa.

Sape-sape area Taman Universiti, Skudai yang berminat nak join tu, moh le ye! Eh, sempat pulak kan promote. Ofkosss! Hehehe.

Lepas siap fotostat tu, pergi la AEON kejap. Ingat nak cari cincin steel yang memurah. Ade satu kedai aksesori wanita kat tingkat atas AEON tu, yang dekat dengan MPH. Masuk situ, confirm murah-murah. So, try la satu demi satu demi satu demi satu. Alamak, takde saiz kecik lagi ke? Besar dan longgar-longgar semua. Sedih.

Keluar kedai tu, gi masuk AEON. Kan ada bahagian aksesori wanita jugak dalam AEON. Nampak lah jugak cincin-cincin kat situ. Tengok macam jenis rega mahal-mahal je. Padahal nak cari steel ring je. Sedih lagi. So, gerak nak turun bawah. Nak cari kedai lain. Tak jumpa apa yang dicari.

Tapi masa dah nak sampai kaunter Customer Service, tiba-tiba nampak susunan cincin steel yang banyaknyooo. Auntie India kat situ promote la cincin-cincin tu. Tahan lama la, tak rosak kena air la, macam-macam dia cakap. Saya cakap, saiz kecik ade tak? Sebab tengok macam besar-besar semuanya. Then dia pun alihkan kotak cincin bahagian atas. Ooo, bawah tu ade lagi rupanya. Hikhik.

Saya pun try.

"Tebalnya cincin ni, auntie." =.="

"Nak yang nipis ke? Ni macam ni, kecik tak nak?"

Bersungguh auntie tu bagi try cincin saiz 8. Akhirnya ada satu cincin yang ok sikit, sebab bukan nak pakai sangat pun sebenornye. Bila pegang cincin tu, mata tengok-tengok lagi yang lain. Duk jeling cincin-cincin lain pulak.

"Tinggggg!"

Amek kau, jatuh cincin saiz 8 dalam tangan tu macam bunyi cincin jatuh dalam MV Wedding Dress - Tae Yang tu haaa. Ok, tipu! Takde bunyi pun sebab jatuh atas kaki sendiri. Panik saya dan auntie tu dibuatnya. Dengan customer kasut lak duk antara tempat cincin tu. Jenuh kami selak-selak penutup meja nak carik cincin tu. Tak jumpa. Staff lain pun tolong masuk bawah meja nak carik.

"Takde la auntie."

"Tak jumpa?"

"Bukan tak jumpa, memang takde!"

Resah. Memang resah hati saya masa tu. Dengan emosi yang tak berapa nak stabil. Ke mana pulak lah cincin ni pergi, padahal rasa dah jatuh atas kaki tadi. Auntie tu suruh pilih yang lain, takpe cincin tu jatuh. Saya masih nak carik cincin tu. Tak puas hati sebab tak jumpa. Tambah rasa sedih jugak sebab, entah. Kepala da fikir macam-macam. Jenuh selak meja sebelah kot la masuk bawah tu kan. Then akhirnya, customer kasut tu tarik troli dia.

Mata saya nampak cincin tu.

Elok je terletak bawah troli dia.

Auntie tu pun amik dan bagi kat saya.

"Rezeki awak ni, jatuh, hilang, jumpa semula."

Allahu...


Dah Jarang Masuk Lab

Salam Jumaat.

Rasa macam dah jarang masuk lab sekarang. Bila difikir-fikirkan balik kekadang nak masuk lab, kekadang je lah. Tapi bila terfikir tu, then fikir balik, masuk lab nak buat ape ek? Errr.

Sebab sekarang ni tengah musim betulkan thesis. Tambah bahagian-bahagian yang kurang, buang bahagian-bahagian yang tak nak. Bila perlu masuk lab untuk run balik simulation, baru rajin nak datang. Dan bila rasa perlukan internet yang laju kebaboom baru masuk lab. Kalau takde keperluan, duk rumah aje lah kerjanya.

Pasal ape, kat rumah ke, kat lab ke sama jugak tabiatnyeee!

Thesis 5 minit, online 1435 minit. =.="

Come on...!

Minggu yang bizi lagi adalah minggu depan.


Dan Biarlah...

dan biarlah

mereka terus menjadi penghias ruang pandangku

agar boleh diikut-ikutkan

walau kadang-kadang

hati tiba-tiba dilanda pilu

namun

senyuman di bibir

yang lebih awal terukir

cukup menjadi penawar

dan

kalau bahagia itu perlu bukti

cukuplah

senyuman yang serta-merta terukir

bahawa aku rasa bahagia

melihat mereka bahagia

sungguh!

doaku bersamamu sahabat terbaikku!


Eh, Ustazah! : Bulu Kucing???

Masa makan kat restoran hari tu, ustazah ternampak satu majalah yang macam best.

Rasa best sebab kat depan dia ada gambar yang sangat-sangat comel. Terus ustazah beli. Tak berkira-kira dah sebab nampak sub topik yang ada pun macam menarik aje. Ustazah bawak la ke sekolah. Masa tengah rehat, sempat jugak belek-belek kejap sambil-sambil pekena
nasi ulam
 yang ustazah beli kat gerai
Pak Cik Mat
 pagi tadi.

Cikgu Iffah
: Eh, ustazah! Majalah ape tuuu? Comelnyaaaa!

Ustazah
: Majalah al-Ustaz ni ha, cikgu. Comel kan kan kan?

Cikgu Iffah
: Masya Allah, comelnya kucingggg! Mesti ustazah beli sebab kucing tu comel je kan?

Ustazah
: Eh, tak lah. Ni, ade cerita pasal hukum bulu kucing kat dalam ni. Sebab tu berminat nak beli.

Teacher Elly
: Wahh, what's the story? Cer cite, ustazah.

Ustazah
: Hehe. Teacher yang suka kucing pun mesti suka nak tau pasal ni kan? Hurmm. Dalam ni ada orang tanya tentang bulu kucing, sama ada ia najis ke tak, sebab kucing tu tak najis, bulu dia cane lak?

Teacher Elly
: Hah! Memang I nak tau sangat-sangat benda ni, ustazah! Najis ke tak kucing ni ek?

Ustazah
: Kucing memang benar bukan najis. Sayyidatina Aisyah pernah makan makanan yang digigit kucing. Ada satu masa tu Aisyah tengah solat, orang datang bawak makanan. Lalu, Aisyah bagi isyarat untuk letakkan makanan tu kat satu tempat. Tiba-tiba ada seekor kucing datang makan sebahagian darinya.

Cikgu Iffah
: Erk! Habis lah makanan tuuu.

Ustazah
: Tak lah, tak habis pun. Hehe. Lepas solat tu, Aisyah makan makanan yang masih berbaki dari gigitan kucing tersebut. Kata Aisyah, Rasulullah s.a.w pernah bersabda...

Cikgu Iffah
: Ooo... Maksudnya mulut kucing yang makan dan minum daripada sesuatu tu suci dan tak menjadikan benda tu bernajis, ye?

Ustazah
: Yup. Tapi hadith ni tak lah sampai galakkan kita kongsi makanan dengan kucing. Cuma nak jelaskan bahawa bekas gigitan kucing tu tak najis.

Teacher Elly
: Nice, nice! What about the fur?

Ustazah
: Untuk bulu kucing pulak, bila ia terpisah dari badan kucing tu, maka dikira sebagai najis. Sebab dulu, Rasulullah s.a.w pernah datang ke Madinah. Baginda nampak penduduk situ suka sangat bonggol unta dengan punggung kambing. Lalu, Rasulullah s.a.w bersabda...

Teacher Elly
: Owh! So, bulu kucing yang jatuh kat baju-baju kita masa kita peluk-peluk kucing tu, najis la kan.

Ustazah
: Ha'ah. Tapi, ada nas al-Quran yang bawak maksud umum, bulu tu halal. Firman Allah dalam surah an-Nahl ayat 80...

Cikgu Iffah
: Ooo...maka, bulu kucing ni jadinya najis ke tak kalo da gitu?

Ustazah
: Sebenarnya tak bercanggah pun dua-dua nas tu. Ulama ada gariskan bahawa ape-ape yang terpisah dari anggota badan seekor binatang yang masih hidup dikira najis kecuali bulunya yang memenuhi tiga syarat!

Teacher Elly
: Eh, ade syarat jugak eh?

Ustazah
: Aha, ade... Pertama, bulu tu terdapat pada binatang yang halal dimakan. Kedua, bulu tu tercabut masa binatang tu masih hidup atau selepas disembelih dengan betul mengikut syarak. Ketiga, bulu tu tak berada pada anggota badan yang terputus daripada badan binatang tersebut. Sebab anggota yang putus dan terpisah dari badan tu ikut kepada hukumnya adalah bangkai.

Cikgu Iffah
: Then, kucing haram dimakan. Ia tak memenuhi syarat yang pertama. So, bila salah satu tak dipenuhi, dikira sebagai bangkai la ye.

Teacher Elly
: After all, bulu kucing tu najis. Faham, faham...

Ustazah
: Maka, kalau pakaian kita ada bulu kucing, tak boleh la gunakan untuk beribadah. Tapi kalau terlekat pada baju dalam jumlah yang sedikit mengikut uruf, ia dimaafkan. Kalau banyak, perlu dihilangkan terlebih dahulu.

Cikgu Iffah
: Ooo... Alhamdulillah. Faham sudah. Bagus jugak majalah ni ye. Macam-macam ade.

Ustazah
: Tu lah, ustazah pun tak habis baca lagi ni. Banyak lagi tentang haiwan peliharaan dalam ni. Termasuklah pasal pelihara sugar glider.

Teacher Elly
: Wahhh, ade jugak? Kena beli la balik ni. Nak pinjam ngan ustazah, macam lambat lagi ajeee nak habis menelaahnye!

Ustazah
: Hahaha. Pandaiii aje teacher ni. Takpe, ade banyak lagi kat kedai. Hehe.

Cikgu Iffah
: Eh, da nak habis waktu rehat. Ok lah, nak siap-siap gi mengajar. Terima kasih ustazah!

Teacher Elly
: Thanks, ustazah!

Ustazah
: Alhamdulillah, sama-sama.

Dalam Islam, membela haiwan itu lebih daripada sekadar hobi. Ada siri hukum dan tanggungjawab yang mesti kita ambil perhatian. Tambahan pula, sikap kita kepada haiwan boleh jadi penentu tempat kita di akhirat sama ada di syurga atau neraka. Kerana ada seorang wanita dihumban ke neraka disebabkan seekor kucing, sebaliknya ada seseorang masuk syurga kerana memberi minum kepada anjing yang kehausan.


Eh, Ustazah! Comeback: Janjiiiii~~~!

Lamanya ustazah bercuti.

Hari ni ustazah kembali bertugas. Sejak lama tak bertugas ni, ustazah jumpa macam-macam orang, dapat macam-macam pengalaman, banyak benda-benda baru yang ustazah temui, alhamdulillah tu semua hikmah Allah untuk hambanya bila kita jauh berjalan kan?

Amalina
: Akak!!! Rindunyaaaaaaaaaaaa!

Ustazah
: Akak rindu adik jugak! Meh nak peluk ketat-ketat.

Amalina
: Hehehe. Lamanya akak pergi Jepun. Macam dah tak ingat rumah dah. Takkan pokok bunga sakura kat sana tu melekat kat akak kot?

Ustazah:
 Eh, ape pulak pokok yang melekat kat orang, orang yang melekat kat pokok lah dik!

Amalina
: Ek eleh, ke orang melekat kat orang yang jaga pokok sakura kat sanaaaaa?

Ustazah
: Heyyyyyy~ Nakal adik akak ni! Tak gi mana-mana ke hari ni?

Amalina
: Hurmmmm~ Sepatutnya Ina ada janji dengan Nurin hari ni. Tapi tiba-tiba dia ada hal lain pulak! Last minit tak jadi lah keluar!

Ustazah
: Lain macam aje bunyinya. Marah ke? Nak ke mana aje lah adik akak berdua ni.

Amalina
: Ye lahhh! Geram tau, boleh pulak buat hal lain padahal da janji awal dahh nak keluar sesama. Mesti la marah, nak beli buku untuk exam kot!

Ustazah
: Ish adik akak ni~ Sejak bila la pandai mengamuk ni? Ingat tak...

Amalina
: Astaghfirullahal'azim... Nape la Ina ni duk ikut hasutan syaitan tu. Terima kasih akak, ingatkan Ina... Huhuhu.

Ustazah
: Alhamdulillah.... Marah lagi ke?

Amalina
: Marah tapi sikittttt je.

Ustazah
: Hehe. Sebenarnya kan dik, kita marah-marah kat orang yang tak tepati janji dia kat kita ni, rasa-rasanya kita ni tak pernah ke mungkir janji kat Allah?

Amalina
: Erk! Tepati janji kita kat Allah? Err... Bilanya kita ni berjanji kat Allah, kak? Selalunya akak pesan "ingat, janji Allah itu benar"... Allah je janji ngan kita, ade ke kita janji kat Allah ape-ape? Hurmmm....

Ustazah
: Ehhh, Ina tak ingat janji Ina kat Allah?

Amalina
: Errr...

Ustazah
: Ingat tak ayat ni...

Amalina
: Tu dua kalimah syahadah kan? Ape kaitan dia kak?

Ustazah
: Aha, kat situlah Ina berjanji kat Allah. Ina bersaksi yang tiada Tuhan melainkan Allah, dan Nabi Muhammad s.a.w itu pesuruh Allah.

Amalina
: Tak faham. Ina bersaksi, maksudnya Ina berjanji?

Ustazah
: Kesaksian Ina dalam dua kalimah syahadah tu, bukti yang Ina mengakui akan keTuhanan Allah. Bila Ina mengaku yang Allah itulah Tuhan sekalian alam, automatik Ina memeterai janji untuk taat setia pada segala suruhan dan menjauhi segala larangan Dia.

Amalina
: Owhhh... Dan dengan tu lah, kita diwajibkan solat 5 waktu sehari semalam, puasa di bulan Ramadhan, dan pelbagai ibadah lain lagi kan?

Ustazah
: Yup, dengan kesaksian tu jugak, Ina dah berjanji untuk mengabdikan diri kepada Allah s.w.t.

Amalina
: Allah... Malunya Ina kat Allah! Marah-marah orang yang tak tepati janji kat Ina, padahal Ina ni pun entah sempurna entah tak laksanakan ape yang wajib.

Ustazah
: Sebab tu, kita kena selaluuuu muhasabah diri. Kena selaluuuu cermin diri bila kita nampak salah orang lain, kita ni takde buat salah ke?

Amalina
: Allah, bersyukurnya Ina bila akak da balik dari Jepun ni. Ade jugak yang ingat-ingatkan Ina. Huhuhu.

Ustazah
: Alhamdulillah... Ai, takkan adik akak ni cepat sangat ikut angin lalu? Kalau akak takde lagi nanti, macam mana?

Amalina
: Err... Ok ok! Ina akan cuba ingat selalu pesan akak, belajar dan amalkan. Kan, kan, kan?

Ustazah
: Alhamdulillah... Pandai pun adik akak ni!

Dan kitalah manusia yang terlalu kuat mengeluh apabila ada yang tidak menepati janjinya pada kita, sedangkan tanpa sedar ada janji-janji kita pada Allah yang belum tertunai. Siapa kita untuk rasa terlalu marah kepada sesama hamba, apabila Allah masih bersabar dengan kita. Hingga satu masa Dia tunjukkan amarahNya, tiada lagi yang dapat menghalang. Hanya kepada Dia juga kita kembali bergantung.


Hati Si Kupu-kupu

Cherry Blossoms 13 by
~kellin
 on deviantART

Siapa kata

Aku tidak pernah punya rasa itu

Pabila ruang pandang terisi

Akan indahnya nikmat DIA

Biar bibir terukir senyum

Walau hati tumpang gembira

Sesekali aku juga ada rasa

Namun rasa itu mudah tenggelam

Tidak hanyut dibawa arus

Tidak dibiarkan menjadi raja

Kerna aku ada Tuhan

Yang buat aku percaya

Suatu masa nanti

Aku juga akan merasa

Menjadi
si kupu-kupu

Buat masa yang ada

Berharap dan terus berharap

Walaupun bukan sekarang

Bahagia pasti menjelang

~sesekali hati menangis~

Sunah Sakura

2.31 a.m

Insyirah


Hiro Bertukar Jadi Jamie

Rasa damai je tengok Mulan susukan anak-anak dia... :')

Hahaha.

Semalam, balik kerja ada banyak masa sikit untuk tengok Mulan dan anak-anak. So, dengan kesempatan yang ada tu, belek-belek sendiri anak-anak Mulan. Eh, dua yang last tu betina rupanya. So, anak-anak Mulan seekor jantan, dua ekor betina lah. Bukannya 2 jantan, seekor betina macam yang housemate cakap.

Alahai. Dia salah sebut agaknya.

Masa ni bawak kotak ke dapur, doktor cakap kalo jemur, kitten lagi cepat membesar

Jadinya, yang bongsu ekor pendek tu bertukar nama daripada Hiro kepada Jamie. Kikiki. Jamie, sebab ambik nama timangan kawan yang sama-sama jumpa Mulan masa mula-mula bawak dia balik rumah dulu. Hehe. Dia lah yang bawak saya dan Mulan naik kereta sampai ke rumah. So, bagi nama Jamie kat anak Mulan lak bagi mengenang bantuan dia. :)

Berebut nak tunjuk muka sape paling comel... >_<

Kookie, Dora dan Jamie...

Tak sabar nak tengok diorang membesar. :)

P/S: Maafla Mitzushima Hiro... Tak dapat nak letak nama awak kat baby kucing saya... =.="


Jadi Burung Pun Belum Tentu Bebas

paper cranes AGAIN
 by Liis Klammer

Orang selalu kata.

Nak bebas macam burung. Boleh terbang ke mana pun kamu suka. Tidak ada apa yang menghalang. Bila musim sejuk bakal menjelma, segera berterbangan ke kawasan panas. Bila musim bunga Sakura, boleh bertenggek di dahan-dahan pokok Sakura. Boleh makan di mana sahaja. Indah hidup sang burung.

Itu kata mereka. Itu pandang pertama mereka.

Padahal, hakikatnya jadi burung pun belum tentu bebas. Bila-bila masa saja burung yang terbang di langit biru bisa jatuh ke bumi. Andai sayapnya patah, andai terlanggar objek lain, dari sebesar-besar pesawat (mungkin perkataan terbaik adalah dilanggar) hingga sekecil-kecil biji batu (mungkin perkataan terbaik adalah dilastik), sampai situ sahajalah riwayat burung.

Ya, hidup di muka bumi Tuhan ada sempadan. Hidup beragama juga ada sempadan. Sedangkan burung pun tahu apa sempadannya bila musuh berada di hadapan. Dan sedangkan burung pun terikat dengan peraturan alam, yang lemah akan kalah kepada yang kuat, yang pemangsa akan menawan mangsanya, yang hidup pasti akan mati.

Peraturan alam yang dicipta oleh Tuhan.

Tuhan kita dan Tuhan burung.

Tuhan yang sama.


Kerja Saya Memang Kena Online

Malam tadi post kat group UTM Bloggers.

Mohon abaikan statement takde kawan tu. =.="

Nampak tak komen Zhafri yang tak berapa nak last tu? Dia cakap tak boleh online kalau tengah kerja. Ops!

Kerja saya kat
Benang Hijau
 ni memang kena online. Sebab boss akan hubungi bila-bila masa melalui chat di Facebook. Bila ada customer yang beli kain atau baju melalui page FB, diorang akan deal dengan boss. Then, boss minta kitorang cari kain, baju atau tudung melalui kod yang dia bagi. Barang-barang ni kemudiannya akan dibungkus, seal dan siap untuk dipos. Tunggu posmen datang je lepas tu.

Dan setiap malam juga saya akan update stocklist di FB. So, staff kat KL boleh update stock kat web sekali. Itu la kemudahan internet sekarang. Memudahkan kerja manusia kalo digunakan di tempat yang betul, kan kan kan? ;)

Ok, sambung kerja!

P/S:
 Cara saya menguruskan
Novel Fifty%
 pun lebih kurang macam ni lah, sebab novel-novel semua ada kat Sarawak. :)


Kucing Berkepala Tiga

Lepas orang lain cakap, baru perasan... =.="

Sebab tangan memang betul-betul nampak dua aje kat depan tu haaa...

Eh, tangan??? Kaki lah!

DIORANG bertiga ekor okay, bukan DIA berkepala tiga...

Hahaha!


Lagi 10,000 Tempat Duduk Percuma!

Hak hak!

Nak sangat bahasa Melayu.

Rasanya da ramai kot yang tahu, AirAsia akan bukak 10,000 Free Seats lagi pada esok hari. Kalau yang tak tahu lagi tu, ni nak gitau la ni.

Esok, web AirAsia akan jammed dengan tempahan penerbangan merentas Laut China Selatan. Hewhew. Esok saje ok, esok saje! Dan penerbangan yang boleh ditempah adalah antara Malaysia Timur dengan Semenanjung Malaysia saje. Maksudnya, dari Sabah Sarawak ke Semenanjung atau dari Semenanjung ke Sabah Sarawak. Tempat lain? Takde!

Dannn, tarikh penerbangan pulak dalam bulan April tahun ni jeeee. Tak boleh kurang dari 1 April, dan tak boleh lebih dari 30 April. Nak bulan lain tahun lain, bayar rega lain.

Kalo macam ni gayanya, nak balik lagilahhhh bulan April kang. :p

Err, buat la lagi tiap-tiap bulan tau tau tau!

Eh, macam konfirm PRU13 bulan April kan!


Minum Air Lemon

Lemon (
sharingdisini.com
)

Semalam saya beli lemon.

Sebelum ni pernah ada housemate yang rajin amalkan minum lemon awal pagi sebelum bersarapan. Dan Dr. Hamid Arshat pun cakap lemon baik untuk mencegah kanser dan menyembuhkan penyakit-penyakit lain. Selain baik untuk kulit, air lemon jugak boleh diamalkan kalau nak kurangkan berat badan.

Saya hiris aje lemon tu dalam 2 hirisan, masukkan dalam gelas dan tuang air panas. Biarkan air lemon tu suam dulu sambil pergi mandi, gosok tudung (je, sebab pakai jubah hari ni), dan bersiap-siap untuk keluar. Bila air lemon da suam sikit, saya pun mula nak teguk. Bau dan aromanya sedap sangat (macam la tak pernah minum sebelum ni kat kedai). Tapi bila teguk sikit, mak aiii!

Pahit.

Patut lah lemon baik untuk kesihatan. Dah rasa macam minum ubat.

Tapi seriously, lepas je minum beberapa teguk, rasa bersih salur kerongkong yang sebelum-sebelum ni asyik dilanda batuk aje. Badan pun rasa lebih segar dari selalu. Alhamdulillah.

Itu salah satu rahsia alam yang Allah bagi kat kita kan? :)


Mohon Halal

Sepatutnya malam ini, saat ini, saya sedang dalam perjalanan ke KL.

Tapi di saat-saat akhir, macam-macam plan asal telah berubah kepada plan yang lebih terbaru.

Esok pagi saya akan ke KL. Mulanya nak gerak sebelum Subuh, tapi tak jadi. Lepas Subuh lah saya gerak. Boleh berlama-lamaan dengan anak-anak kucing comel dulu. Nanti seminggu saya tak berjumpa dengan diorang, mesti rindu sangat-sangat dan tak sabar nak balik. Dalam seminggu tu, mesti Kookie, Dora dengan Jamie da bukak mata dah. Huhuhu. Sedih tak dapat tengok diorang bukak mata. Harap-harap Mulan boleh jaga diorang elok-elok sepanjang saya tak ada nanti.

Bila da berubah plan, boleh lah saya berehat lebih sikit sebab nak drive seorang diri jauh-jauh lagi untuk kesekian kalinya. Semalam, sempat saya buat 3 biji kek karamel tempahan pelanggan. Buat sekaligus sebab ingatkan nak gerak malam ni. Adehhh. Rupanya tak jadi plan tu. Dan, kalau saya nak teruskan jugak gerak ikut plan asal, memang tak boleh lah. Terlalu penat untuk driving.

Jadinya, malam ni saya buat sebiji lagi kek. Bahahahahaha. Kalau mak saya tahu, mesti dia bising. Erk, tapi jangan gitau dia kayyy. :p

Apepun, doakan perjalanan saya balik ke kampung halaman dalam lindungan Allah. Mohon ampun dan maaf kalau ada salah silap saya pada semua, terguris hati tanpa saya sedari.

Halalkan makan minum okay?

:)


Mohon Muka Kecik-kecik Aje

Hari itu...

Dia:
 Akak, kawan akak tu... Macam tak pakai make up aje?

Saya:
 Ye ke? (Sambil menoleh ke pasangan pengantin yang satu lagi)

Dia:
 Aha, sebab yang belakang tu nampak jugak make up dia.

Saya:
 Mungkin kawan akak pakai nipis aje... (Senyum)

Dia:
 Macam tak pakai langsung, kak...

Saya:
 Dan mungkin juga suaminya tak nak isteri dia nampak macam orang lain... (Senyum lagi)

Dia:
 Ooo...

Hari ini...

Kina:
 Syukran akak! Sorry tak sempat nak jumpa dan salam-salam. Pijo tak perasan pun akak ada (kerana saya mengusik sama ada suaminya perasan saya ada apabila isteri yang cantik sudah berada di sisi). Hehe. Doakan kami ye. :)

Saya:
 Sah lah dia nampak Kina aje tu.. Hehehe... Insya'Allah dear... Akak minta izin masukkan satu gambar kamu berdua kat blog ye... :)

Pijo:
 Bukan nampak Kina sorang, tapi tak nampak Kak Sunah sorang aje. Keh keh keh. Terima kasih kak. Sebarang gambar mohon yang muka kecik-kecik aje ye...

Saya:
 Macam tu pun boleh ye? Hihihi.. Terima kasih jugak untuk makanan sedap-sedap di majlis kamu berdua.. :) Ok, Pijo.. Syarat diterima... Hihi..

Kala ini...

Alhamdulillah.

Baitul muslim terbina lagi.

Dan syaitan pun menangis lagi.

Sepasang orang hebat bersatu lagi.

Mohon Tuhan berkati mereka.

Suami yang begitu menjaga isterinya.

Isteri yang patuh kepada suaminya.

Moga bahagia sampai Syurga.

Mereka...

http://notakaki11.blogspot.com/

http://kinaizzati.blogspot.com/

Dan...

Gambar:
Salmuh Che Harun

Barakallahu lakuma wa baraka 'alaikuma wa jama'a bainakuma fi khair buat Umi Kalsom Yusof dan suami, Mohamad Qayyum Halele yang juga menyempurnakan separuh agama pada tarikh yang sama. Maaf tidak dapat hadir ke walimah kalian pada keesokan harinya (semalam). Doa yang sama juga buat kalian berdua... :)


Mulan Dah Beranak First Batch

Subhanallah. Penatnya hari ni.

Pagi-pagi tadi, saya dah siap-siap gosok baju kurung untuk dipakai hari ni. Lepas gosok baju, gerak ke bilik study, kemaskan sikit beg laptop dan beg telekung. Masa tu lah Mulan duk menggendeng sambil mengiau.

"Lapar ke Mulan? Jap ye sayang..."

Saya kemas-kemaskan lagi barang, kemudian ke dapur. Eh, ada lagi makanan dia. Dah masuk angin agaknya, saya tuangkan lagi sikit. Dia jamah. Tapi sekejap je. Bila saya masuk ke bilik baju semula untuk mengambil persalinan mandi, dia menggendeng lagi sambil mengiau.

"Nape ni sayang? Makanan kan da letak tadi?"

Saya biarkan saja dan keluar ke ruang tamu pula. Melipat tilam yang masih terbentang. Mulan ikut keluar. Mengiau-ngiau. Saya tidak melayan. Kemudian, dia masuk ke dalam bilik baju. Saya hanya mengekori dengan mata.

Eh, dia masuk bawah baju-baju housemate yang tergantung. Tak boleh jadi ni! Saya pula yang masuk ke dalam bilik baju. Menyelak kain baju tergantung, nampak Mulan di situ.

"Sayang nak beranak eh?"

Mulan merenung mata saya dan mengiau. Saya bergerak ke almari saya. Membuka pintu almari. Ada ruang kosong di bahagian bawah yang telah saya alaskan dengan surat khabar, masukkan kotak, alaskan pula dengan kain baju lama dan kain cadar.

"Meh sini..." Panggil saya.

Segera Mulan mendekat, kemudian melompat ke dalam almari. Di situ, dia duduk dan mula menunjukkan tanda-tanda akhir untuk melahirkan. Terus terbantut hajat saya hendak ke makmal hari ni. Mandi pun ditangguh. Bimbang dia keluar mencari tempat lain. Beberapa kali juga saya menutup dan membuka pintu almari baju, tak tahu Mulan nak suasana yang macam mana. Jam 11 lebih, Mulan masih tak melahirkan, tapi dia sudah mula menjelirkan lidah. Air ketuban dia pecah. Tak lama lepas tu, darah pula keluar sedikit. Tapi, anak masih belum keluar hingga ke waktu Zohor.

Saya tutup pintu almari. Kemudian ke dapur, memasak nasi. Sempat juga menyidai baju di luar. Masa inilah, Mulan menjenguk keluar pintu bilik baju. Alahai budak ni. Tak boleh kita jauh dari dia. Nampak saja saya di luar, dia berlari mendapatkan saya. Pintu sliding yang terbuka, cepat-cepat saya tarik. Bimbang dia keluar. Ada lagi baju yang belum disidai. Mulan mengiau-ngiau.

"Jap ye sayang... Kakak sidai baju habis dulu..." Makin kuat Mulan mengiau-ngiau.

Saya segera masuk ke dalam rumah semula, kemudian ke bilik baju. Mulan mengikut laju dari belakang. Saya suruh dia masuk semula ke dalam almari. Di situ dia duduk diam lagi sambil menjelirkan lidah, termengah-mengah, sekejap-sekejap meneran, tapi anak masih tak nampak kepala. Saya tutup pintu almari lagi. Menunggu sahaja di luar sambil online. Sekejap-sekejap saya buka juga pintu almari nak tengok Mulan da beranak ke tak. Nampak dia meneran lagi, tapi anak tak keluar. Bila tak keluar, Mulan jilat kawasan anaknya bakal keluar.

Hampir 4 petang, saya buka pintu almari. Subhanallah. Nampak seekor makhluk Allah yang sangat genit dan comel dalam pelukan Mulan. Warna bulunya oren, sama macam Mulan. Ekornya panjang, sedikit bengkok di hujung, sama macam Mulan. Cuma, makhluk genit tu jantan, Mulan ibunya; betina. Mulan nampak menjelirkan lidah lagi. Dia meneran lagi. Kali ini saya nampak anak keduanya keluar. Sama juga warnanya macam Mulan. Hihi. Masa ni, saya dah boleh nak gerak ke sana-sini tanpa risau dia akan ke mana-mana. Pasti mulan nak beranak lagi seekor dua. Saya tutup pintu almari, risau anak-anak dia terjatuh.

Dalam pukul 4, saya jenguk lagi dalam almari. Mulan tengah mengunyah urinya sendiri. Alhamdulillah. Dah keluar semuanya. Tiga ekor. Semua oren. Pattern? Tak dapat dipastikan lagi. Kalau dapat sama pattern macam Mulan kan best? Tapi kalo ikot ayah diorang kucing Siam tu, ok juga... :) Lepas tu saya salinkan alas Mulan, dan muatkan kotak besar yang lebih rendah. Mulan pindah ke dalam kotak tu bersama anak-anak dia sebelum saya bergerak ke tempat kerja.

Sekarang, risau dan risau. Agaknya Mulan masih dalam tu ke?

P/S:
 Sempat ambik video, tapi masa tu da keluar da baby yang basah-basah. Tak sempat amek masa dia tengah keluarkan anak, terkedu sekali. Mulan da jadi ibu???


Ni Je Yang Sempat

Petang, lepas Zohor.

Baru ada sedikit masa untuk online. Malam tadi, balik dari kerja terus beroperasi. Operasi apa?

Memenuhi tempahan pelanggan la. Pelanggan
Selera Sakura
 tau. Bukan pelanggan yang lelain tu. Ishhh. Sebab semalam ada tempahan istimewa untuk hari lahir. Tempahannya pulak agak banyak. So, memang masa agak ketat sesangat.

Tak dapat nak tengok anak-anak Mulan lama-lama.

Tak dapat nak layan ibu berpantang tu lelama.

Haishh. Sedihhhh.

Dapat amek gambar ni je.

Kookie, Dora & Hiro...

Lepas tu, Mulan mengiau-ngiau nak masuk dalam kotak.


Orang Sarawak Cantik

Kah kah kah!

Tergelak besar saya duk kat kedai Benang Hijau ni bila terbaca salah satu keyword kat Histats. Macam mana pulak boleh jatuh keyword ni kat blog picisan saya ni. Rasanya tak ada pun saya buat entri ciri-ciri orang Sarawak. :p

Nasib baik ada link yang boleh kita tengok entri mana yang kena tu. Kikiki.

Bila saya klik link tu, rupa-rupanya entri
NI
 haa. Ada frasa "orang Sarawak" dalam entri tu dengan ada perkataan "cantik" sekali. Hahaha. Laaa... Sebab tu ke?

Tapi, orang Sarawak memang cantik kan? Kan? Kan?

Lalalalala~


Panggilan Telefon Pagi Ni...

Telefon bergetar.

Ada panggilan dari KL. Teragak-agak hendak menjawab. Takut-takut pihak insurans yang begitu rajin mempromosi produk masing-masing. Akhirnya butang hijau ditekan.

Dia
: Assalamualaikum.

Saya
: Wa'alaikumussalam.

Dia
: Ni Puan ******sunah Mohammad ye?

Saya
: Aha, ye saya (biarpun belum bertitle Puan).

Dia
: Saya Encik **** dari Syarikat (mula rasa malas nak layan) Merdeka Center (eh?). Tiga tahun lepas puan pernah menyertai Forum Islam dan **** Malaysia di Johor. Betul?

Saya
: Aha...

Dia
: Ok, kami ditugaskan oleh SPR untuk mencari sukarelawan pemerhati pilihanraya untuk PRU akan datang. Puan berminat?

Saya
: Err... Bila ye tu? Maksud saya, PRU tu bila ye?

Dia
: Untuk PRU akan datang, tak pasti lagi tarikhnya bila, puan.

Saya
: Nanti pemerhati tu letak ikut tempat ke macam mana ye?

Dia
: Aha, ikut tempat. Puan akan balik mengundi di mana?

Saya
: Saya Sarawak. Jauh sangat.

Kami sama-sama gelak.

Dia
: Wah, Sarawak. Jauhnya. Balik tak nanti puan?

Saya
: Itu lah masalahnya. Sebab tarikh tak tahu lagi, jadi nak beli tiket pun susah. Kalau da tahu tarikh, senang la nak beli tiket balik mengundi kan.

Dia
: Ooo...tapi puan berminat tak jadi pemerhati pilihanraya ni?

Saya
: Saya berminat.

Dia
: Kalau puan berminat, boleh bagi nombor IC? Nanti bila-bila kami akan hubungi puan semula untuk hadir ke taklimat.

Saya
: IC saya ************.

Dia
: Ok, puan memang tak terlibat dengan mana-mana parti ye?

Saya
: ... Tak sangat.

Dia
: Tak sangat la ye. Ok puan, memang berminat ye. Nanti ape-ape hal kami hubungi puan semula untuk bagitau tentang taklimat seterusnya kalau puan jadi balik ke tak ye.

Saya
: Ok.

Dia
: Assalamualaikum.

Saya
: Wa'alaikumussalam.

Mana-mana perbualan yang ada **** tu maksudnya dirahsiakan atau tidak dapat dipastikan dengan jelas.


Pertama Kali Dalam Sejarah...

Sungguh.

Betul lah saya terlalu penat hari ni. Sebab tadi sebelum pergi kerja, lepas siap solat Asar, dalam pukul 5 lebih macam tu saya saja baring-baring kejap. Sebelum berbaring tu, saya rebuskan ayam untuk Mulan. Kesian pulak tengok dia lepas beranak, macam tak berapa nak makan makanan dia yang selalu tu. Tak kena tekak dia kot, tak puas jugak mungkin.

Sebab pagi tadi sebelum ke makmal, saya berjanji dengan Mulan, akan balik sebelum Asar untuk buatkan makanan dia. Sampai rumah dalam pukul 4.30 petang, alhamdulillah sebelum Asar saya jejak kaki ke rumah. Saya terus ke dapur dan mencuci perkakas yang digunakan untuk membuat
tempahan apam polkadot
 pagi tadi. Sambil-sambil tu lah saya rebuskan ayam untuk Mulan.

Bila da masak, saya carik-carikkan dan tiup sikit-sikit untuk dia makan. Nak tunggu sejuk takut tak sempat dan terlupa terus. Sebab tu, time tu jugak saya carik-carikkan ayam tu alang-alang Mulan da menunggu kat tepi. Dia makan dengan gembiranya. Saya pulak amek kesempatan tu jenguk Kookie, Dora dengan Hiro. Alahaiiii. Memang senyum bahagia aje kalau tengok diorang. Comel sangattttt! >_<

Bila Mulan da perasan orang kacau anak dia, terus saya pergi amek wudhuk dan solat Asar. Alhamdulillah selesai solat tengok jam baru pukul 5 suku. Check henset, alamak. Banyaknya missed calls dengan ada dua mesej. Silap saya jugak sebab silentkan dan tak tukar balik. Huhuhu. Kesian orang-orang yang saya abaikan tu. +_+ Sambil-sambil muhasabah diri tu lah, fikir-fikir nak baring kejap. Kejap je. 4 minit pun boleh lah. Mata duk tengok jam da 5.30. Kejap lagi, kejap.

"Kak Sunah! ********" Housemate masuk rumah.

Terkejut. ***** tu sebab tak jelas butir kata-kata dia bila da bangun tiba-tiba. Tengok jam. Hah!!???? 6.15.

Alamak!! Lambat!!! Terkocoh-kocoh saya siapkan diri. Housemate saya terpinga-pinga. Tak sempat saya nak melayan keterpinga-pingaan dia.

Hari ini, pertama kali sepanjang bekerja part time saya masuk pukul 6.30 petang. Maaf, bos...esok saya datang 5.30 kay. =.="

Lain kali tolongggggggggg jangan malas pasang alarm kat henset!


Pilih-pilih Tudung... Tudung Akel Best!

Sape yang pakai tudung kat sini?

Selalunya kamu-kamu yang bertudung ni pilih tudung yang macam mana ek? Shawl? Tudung instant? Selendang? Tudung bulat? Tudung segitiga?

Yang pasti, setiap yang pakai tudung ni mesti ada citarasa memasing dalam memilih tudung yang nak dipakai kan? Ye la, masing-masing tau dah tudung mana yang sesuai untuk bentuk muka memasing. Ada yang sesuai lilit-lilit shawl, ada yang sesuai pakai tudung segitiga aje. Kalau yang susah sikit nak bentuk, terus tobat takmo pakai dah lepas tu. Bergelombang katanyeee kannn~

Bagi saya sendiri, sekarang ni saya gemar pakai tudung segiempat jenama Akel bidang besar yang 2 atau 3 tone. Tudung Akel kainnya lembut, ringan dan tak melekap. Saya suka yang ada tone sebab boleh masuk banyak kaler baju yang saya pakai. Dan bagi saya, tudung ni senang sangattt nak iron! Dah tu, senang pulak nak bentuk bila da letak kat kepala. Hihihi.

Sekarang ni, memang susah kalau nak cari tudung-tudung segiempat bidang besar kat kedai-kedai. Yang banyaknya adalah tudung instant, shawl dan selendang. Kalau ada pun tudung-tudung segiempat, dalam kuantiti yang sangatttt sedikit pilihannya. Kualiti pun tak seberapa. Kita pun rasa tak best sebab tak banyak pilihan.

Tapi jangan risau, dah banyak dah kedai-kedai tudung online sekarang ni. Tu lah cara paling senang nak cari tudung-tudung jenis bidang besar dan banyak pulak pilihan. Salah satunya
QudwahStyle.com
. Kat sini memang banyak jenis tudung dalam bidang besar dijual. Kalau suka fabio, ada kat
QudwahStyle.com
. Kalau suka tudung instant awning, ade kat
QudwahStyle.com
. Kalau suka tudung segiempat punnn ade kat
QudwahStyle.com
. Pendek kata, macam-macam ada kat
QudwahStyle.com
.

Dan yang paling bestnya,
QudwahStyle.com
 menjual tudung-tudung pilihan kamu pada harga yang sangat murah! Free shipping pulak tu!

Ape lagi~ Moh le ke
QudwahStyle.com
~ Sambil-sambil pilih tudung sambil beramal... :)

Masa ni saya pakai Tudung Akel 2 Tone Bercorak bidang 60" :)


Pindah Lab? Alahai...

Ini perhiasan sahaja... Bakal Mertua Mulan akan datang... >_<

Awal pagi tadi, saya sibuk dan mengada-ngada gitau
dah jarang masuk lab
.

Tiba-tiba petang tadi lepas Zohor, saya ke lab. Rajin pulak kan?

Tak, tak!

Bukan rajin. Tapi sebab nak bergosip dengan labmate. Alkisahnya, labmate yang selalu supply movie dan Runningman tu SMS saya tengahari tadi, sebelum Zohor. Dia tanya sama ada saya ke lab atau tak hari ni. Kalau saya ke lab, dia nak masuk lab. Saya pulak tanya dia balik, masuk lab tak? Kalau dia masuk, saya masuk. Hahaha. Adehhh.

Then dalam bermesej-mesej tu, tetiba dia cakap yang kami kena pindah lab next week. Omaiiii. Malasnya nak pindah lab baru! Bukannya lama lagi kat sini! Nak kena angkut PC lagi! Itulah alasan kami sebab tak nak pindah. Hakikatnya, memang kena pindah jugak. Technician pun dah siap pindah sana dah. Dan sebab itu lah, saya tiba-tiba terbuka hati nak ke lab lepas Zohor tadi.

Sebab nak bergosip pasal pindah lab je pun.

Tapi tapi tapi, nak tau tak??

Alhamdulillah, berjaya jugak taip tiga baris ayat dalam thesis saya.

Ini satu peningkatan yang baik!

Maka, "pindah lab" itu besar kesannya kepada penulisan thesis. =.="


Rabu Yang Bisu: Tinny's Kittens


Saling Meraikan...

Quote seorang along.

Terlebih sering

Bukan 'kesalahan dan keterlanjuran' yang mendatangkan marah

Tapi maujudnya rasa dari 'tiadanya ucapan mohon maaf, penjelasan dan buat tak endah'

Sungguh, itu lebih menyakitkan daripada 'kesalahan' itu sendiri..

Ya. Diam itu lebih baik.

Kadang-kadang, diam itu bukan penyelesaian terbaik. Memang, semua orang berbeza. Kerana itu kita harus saling meraikan.

Bukan kita saja mahu diraikan.

Komunikasi. Lisan dan bukan lisan. Kedua-duanya penting.

Terlalu.

Berkata benarlah sayang, biarpun pahit. :)